
ORDIN nr. .......... din .................... 2026
[bookmark: _Hlk237878962][bookmark: _Hlk237436797]pentru aprobarea Metodologiei privind regulile de comercializare, facturare, decontare și alocare valorică multi-loc aplicabile prosumatorilor

· Proiect   -

Având în vedere prevederile art. 3 pct. 23¹ și pct. 95, ale art. 21 alin. (3) și (3¹), ale art. 45 alin. (1) lit. a¹) și h), ale art. 57, ale art. 62 alin. (1) lit. h), ale art. 73¹ și ale art. 79 alin. (5) lit. a) din Legea energiei electrice și a gazelor naturale nr. 123/2012, cu modificările și completările ulterioare,
având în vedere prevederile art. II și III din Legea nr. 160/2026 pentru modificarea și completarea Legii energiei electrice și a gazelor naturale nr. 123/2012, publicată în Monitorul Oficial al României, Partea I, nr. 603 din 23 iulie 2026,
având în vedere prevederile art. 8 alin. (4) din Legea nr. 220/2008 pentru stabilirea sistemului de promovare a producerii energiei din surse regenerabile de energie, republicată, cu modificările și completările ulterioare,
având în vedere prevederile art. 319 alin. (10) lit. d), alin. (18) și (19), precum și ale art. 330 din Legea nr. 227/2015 privind Codul fiscal, cu modificările și completările ulterioare, precum și ale Ordonanței de urgență a Guvernului nr. 120/2021 privind administrarea, funcționarea și implementarea sistemului național privind factura electronică RO e-Factura și factura electronică în România, aprobată cu modificări și completări prin Legea nr. 139/2022, cu modificările și completările ulterioare,
în temeiul prevederilor art. 5 alin. (1) lit. c) și alin. (5), precum și ale art. 9 alin. (1) lit. h), j) și x) din Ordonanța de urgență a Guvernului nr. 33/2007 privind organizarea și funcționarea Autorității Naționale de Reglementare în Domeniul Energiei, aprobată cu modificări și completări prin Legea nr. 160/2012, cu modificările și completările ulterioare,

Președintele Autorității Naționale de Reglementare în Domeniul Energiei emite prezentul ordin:

Art. 1. — (1) Se aprobă Metodologia privind regulile de comercializare, facturare, decontare și alocare valorică multi-loc aplicabile prosumatorilor, prevăzută în anexa care face parte integrantă din prezentul ordin.

Art. 2. — (1) În prima zi lucrătoare a fiecărei luni calendaristice, Societatea Operatorul Pieței de Energie Electrică și de Gaze Naturale “OPCOM” — S.A. publică pe pagina proprie de internet prețul mediu ponderat înregistrat în piața pentru ziua următoare în luna anterioară.
(2) Prețurile publicate potrivit alin. (1) se păstrează într-o arhivă accesibilă publicului, astfel încât să poată fi verificat prețul aplicabil lunii în care energia electrică a fost produsă și livrată.

Art. 3. — (1) În contractele de furnizare a energiei electrice aferente locurilor de producere și consum pentru care se aplică mecanismele prevăzute la art. 73¹ alin. (2), (3) sau (4) din Legea energiei electrice și a gazelor naturale nr. 123/2012, cu modificările și completările ulterioare, periodicitatea de citire a indexului contorului în vederea facturării pe baza consumului măsurat este luna calendaristică.
(2) Dacă un contract de furnizare intră în vigoare sau încetează în cursul lunii, operatorul de distribuție transmite furnizorului indexurile pentru ambele sensuri la data intrării în vigoare sau a încetării, după caz.
(3) Prevederile alin. (1) și (2):
a)  se aplică de drept contractelor de furnizare a energiei electrice în vigoare, începând cu data intrării în vigoare a contractelor de vânzare-cumpărare a energiei electrice livrate în reţeaua electrică de prosumatori, încheiate în baza contractului-cadru emis conform anexei nr. 1 sau anexei nr. 2 la metodologia anexată prezentului ordin, după caz, inclusiv contractelor aflate în derulare la data intrării în vigoare a Legii nr. 160/2026, fără a mai fi necesară îndeplinirea altor formalităţi.
b) nu modifică ciclurile de citire și de facturare ale locurilor simple de consum incluse în lista multi-loc, care rămân cele prevăzute în contractele de furnizare aplicabile.

Art. 4. — (1) Pentru solicitările formulate după intrarea în vigoare a prezentului ordin, furnizorul transmite prosumatorului, în termen de 10 zile lucrătoare de la primirea documentației complete, contractul de vânzare-cumpărare a energiei electrice corespunzător mecanismului aplicabil, semnat de furnizor. Transmiterea și semnarea se pot realiza pe suport hârtie sau prin mijloace electronice.
(2) Solicitarea cuprinde certificatul de racordare completat cu calitatea de prosumator, dacă acesta nu se află deja în evidența furnizorului, precum și, după caz:
a) lista unică a locurilor pentru care se solicită aplicarea mecanismului multi-loc, fără asocierea locurilor și fără indicarea unei ordini de prioritate;
[bookmark: _Hlk237448035]b) opțiunea pentru alocare și, pentru prosumatorii prevăzuți la art. 73¹ alin. (3¹) și (3²) din Legea energiei electrice și a gazelor naturale nr. 123/2012, cu modificările și completările ulterioare, destinația aleasă;
c) datele necesare aplicării regulilor fiscale privind emiterea facturii în numele și în contul prosumatorului, dacă este cazul;
d) datele necesare efectuării plății directe și comunicării deconturilor.
(3) Prosumatorul restituie contractul semnat sau comunică observațiile sale în termen de 10 zile calendaristice de la primire. Nesemnarea în termen nu stinge dreptul de a formula o nouă solicitare.
(4) Furnizorul informează operatorul de distribuție asupra încheierii și încetării contractului de vânzare-cumpărare a energiei electrice în termen de 5 zile lucrătoare de la înregistrarea documentului corespunzător.
(5) Furnizorul nu poate condiționa încheierea contractului de renunțarea la drepturile prevăzute de lege ori de menținerea contractului de furnizare pe durata opțiunii.

Art. 5. — (1) Operatorii de distribuție certifică, potrivit reglementărilor ANRE privind racordarea, calitatea de prosumator pentru persoanele fizice și juridice, precum și pentru autoritățile și instituțiile publice care dețin unități de producere din surse regenerabile cu putere electrică instalată de cel mult 400 kW pe loc de consum, precum și capacitățile autorităților și instituțiilor publice prevăzute la art. 73¹ alin. (2) din Legea energiei electrice și a gazelor naturale nr. 123/2012, cu modificările și completările ulterioare, indiferent de puterea instalată, cu excepția celor care dețin deja certificate de racordare completate cu această calitate.
(2) Sistemul de măsurare asigură determinarea distinctă a energiei electrice consumate din rețea și a energiei electrice livrate în rețea.
(3) Costurile grupurilor de măsurare și termenele de montare se stabilesc și se suportă potrivit legislației și reglementărilor ANRE privind racordarea și măsurarea energiei electrice.

Art. 6. — (1) Autoritățile și instituțiile publice care dețin capacități de producere a energiei electrice din surse regenerabile realizate parțial sau total din fonduri publice pot opta, indiferent de puterea electrică instalată, pentru mecanismul de compensare cantitativă sau pentru mecanismul de regularizare financiară, în condițiile art. 73¹ alin. (2) din Legea energiei electrice și a gazelor naturale nr. 123/2012, cu modificările și completările ulterioare, și ale metodologiei. 
(2) Opțiunea prevăzută la alin. (1) se exprimă la încheierea contractului de vânzare-cumpărare a energiei electrice, conform anexei nr. 1 sau 2 la metodologie, după caz, iar pentru contractele aflate în derulare, prin actul adițional-cadru prevăzut în anexa nr. 3 la metodologie.
(3) Regulile mecanismului ales se aplică autorităților și instituțiilor publice prevăzute la alin. (1) indiferent de limitele de putere electrică instalată prevăzute în titlul, domeniul de aplicare sau cuprinsul capitolului corespunzător din metodologie. Aceste limite nu condiționează și nu restrâng dreptul autorității sau instituției publice de a beneficia de mecanismul ales.
(4) Pentru capacitățile care nu intră sub incidența prevederilor art. 21 alin. (3) și (3¹) din Legea nr. 123/2012, cu modificările și completările ulterioare, responsabilitatea în materie de echilibrare și suportarea costurilor aferente se stabilesc exclusiv potrivit legii și reglementărilor aplicabile. 

Art. 7. — (1) Compensarea cantitativă prevăzută la art. 3 pct. 23¹ din Legea energiei electrice și a gazelor naturale nr. 123/2012, cu modificările și completările ulterioare, se aplică de drept contractelor de vânzare-cumpărare aflate în derulare la data intrării în vigoare a Legii nr. 160/2026, fără încheierea unui act adițional pentru dispozițiile care operează direct în temeiul legii.
(2) Mecanismul multi-loc și opțiunile care presupun manifestarea de voință a prosumatorului se aplică unui contract aflat în derulare numai la solicitarea expresă a acestuia, consemnată prin actul adițional-cadru prevăzut în anexa nr. 3 la metodologie, după verificarea eligibilității locurilor de către furnizor.
(3) Actul adițional are ca obiect exclusiv opțiunile și acordul pentru operațiunile de alocare. Acesta nu modifică ciclurile de citire sau de facturare, scadențele facturilor ori celelalte clauze ale contractelor în derulare care nu sunt modificate direct prin lege.
(4) Opțiunea produce efecte de la 1 ianuarie 2027 dacă actul adițional prevăzut la alin. (3) este semnat de ambele părți, iar în celelalte cazuri începând cu prima zi a primei perioade calendaristice complete ulterioare îndeplinirii condițiilor de către prosumator. Întârzierea validării sau a configurării informatice imputabilă furnizorului nu amână data producerii efectelor; operațiunile neefectuate la termen se recalculează prin cicluri suplimentare, fără penalități pentru prosumator.
(5) Furnizorii de energie electrică au următoarele obligații:
a) să transmită prosumatorilor din portofoliu, până cel târziu la data de 1 noiembrie 2026, formularul de opțiune și actul adițional. Netransmiterea acestora nu afectează drepturile care se aplică de drept potrivit Legii nr. 160/2026;
b) să elaboreze și să publice spre consultare publică, cel târziu la data de 15 noiembrie 2026, pentru o perioadă de cel puțin 10 zile calendaristice, proiectul procedurii proprii privind facturarea, decontarea și alocarea valorică multi-loc aplicabilă prosumatorilor; forma finală rezultată în urma consultării publice se publică pe pagina proprie de internet și se transmite Autorității Naționale de Reglementare în Domeniul Energiei spre informare, cel târziu la data de 15 decembrie 2026, urmând să se aplice începând cu data de 1 ianuarie 2027. Procedura proprie se întocmește cu respectarea legii, a metodologiei și a principiilor generale și regulilor obligatorii prevăzute în anexa nr. 4 la metodologie.
(6) Facturile emise în temeiul regimului anterior și creanțele născute sub acel regim își păstrează documentul de origine și scadența inițială, inclusiv scadența de 24 de luni, după caz, și se tratează la scadență potrivit metodologiei și anexei nr. 4 la metodologie, prin aplicarea procedurii proprii a furnizorului.

Art. 8. — (1) Prosumatorii persoane fizice şi juridice, precum și autoritățile și instituțiile publice care dețin unități de producere a energiei electrice din surse regenerabile cu putere electrică instalată de cel mult 400 kW pe loc de consum, autoritățile și instituțiile publice care dețin capacități de producere a energiei electrice din surse regenerabile realizate, parțial sau total, din fonduri publice, furnizorii de energie electrică și, după caz, de gaze naturale, operatorii de distribuție a energiei electrice și Societatea Operatorul Pieţei de Energie Electrică şi de Gaze Naturale “OPCOM” — S.A. duc la îndeplinire prevederile prezentului ordin, potrivit responsabilităților stabilite prin acesta.

Art. 9. — (1) Până la data de 31 decembrie 2026, furnizorii adaptează sistemele informatice și fluxurile operaționale pentru aplicarea integrală a metodologiei și a anexei nr. 4 la metodologie, prin procedura proprie publicată și transmisă la ANRE spre informare.
(2) Furnizorii pot utiliza arhitecturile informatice și modelele de date, dacă acestea asigură rezultatul valoric, ordinea, termenele, scadențele și trasabilitatea prevăzute de metodologie și de anexa nr. 4 la metodologie.
(3) Ordinea locurilor-sursă și ordinea facturilor rezultă exclusiv din regulile prevăzute în anexa nr. 4 la metodologie.
(4) Dacă, în exercitarea atribuțiilor sale de monitorizare și control, ANRE constată că procedura proprie nu respectă legea, metodologia sau anexa nr. 4 la metodologie, solicită furnizorului remedierea neconformităților identificate într-un termen stabilit în funcție de natura și complexitatea acestora.
(5) Furnizorul transmite ANRE și publică pe pagina proprie de internet forma corectată a procedurii în termenul stabilit potrivit alin. (4). Aplicarea unei proceduri neconforme nu poate restrânge drepturile prosumatorului și nu înlătură obligația furnizorului de a reconstitui și corecta operațiunile efectuate eronat.

Art. 10. — (1) Direcțiile de specialitate din cadrul Autorității Naționale de Reglementare în Domeniul Energiei urmăresc respectarea prevederilor prezentului ordin.

Art. 11. — (1) Prezentul ordin se publică în Monitorul Oficial al României, Partea I, și intră în vigoare la data de 1 ianuarie 2027.
(2) Prin excepție de la alin. (1), art. 7 alin. (5) și art. 9 din prezentul ordin, precum și art. 3, art. 4, art. 5, art. 7 alin. (2)-(4), art. 15, art. 17 alin. (4), art. 20 alin. (2) și art. 21 din metodologia prevăzută în anexă, împreună cu anexele nr. 3 și 4 la metodologie, intră în vigoare la data publicării prezentului ordin, exclusiv în scopul elaborării, consultării, transmiterii și publicării procedurilor proprii, al exprimării și validării opțiunilor prosumatorilor și al pregătirii implementării mecanismului. Operațiunile de facturare, decontare și alocare valorică multi-loc întemeiate pe aceste dispoziții se efectuează începând cu data de 1 ianuarie 2027.
 (3) Metodologia prevăzută în anexa la prezentul ordin se aplică contractelor de vânzare-cumpărare a energiei electrice încheiate începând cu data de 1 ianuarie 2027.
[bookmark: _GoBack](4) Contractelor de vânzare-cumpărare aflate în derulare, precum și celor încheiate până la data de 31 decembrie 2026 inclusiv, li se aplică Ordinul președintelui ANRE nr. 15/2022, în măsura în care prevederile acestuia sunt compatibile cu Legea nr. 160/2026, precum și dispozițiile Ordinului președintelui ANRE nr.      /2026 privind stabilirea unor măsuri tranzitorii pentru aplicarea mecanismului de compensare cantitativă în cazul contractelor de vânzare-cumpărare a energiei electrice aflate în derulare și celor încheiate până la data de 31 decembrie 2026.
(5) Prin excepție de la alin. (4), opțiunea multi-loc pentru contractele prevăzute la același alineat se exercită prin actul adițional-cadru prevăzut în anexa nr. 3 la metodologia aprobată prin prezentul ordin, iar alocarea se efectuează potrivit anexei nr. 4 și procedurii proprii a furnizorului.
(6) Aplicarea alin. (4) și (5) nu determină înlocuirea, novarea sau încetarea contractelor aflate în derulare și nu modifică documentele, creanțele și scadențele născute anterior.


Președintele Autorității Naționale de Reglementare în Domeniul Energiei



ANEXĂ
METODOLOGIE
privind regulile de comercializare, facturare, decontare și alocare valorică multi-loc aplicabile prosumatorilor

CAPITOLUL I
Dispoziții generale
SECȚIUNEA a I-a
Scop și domeniu de aplicare

Art. 1. — (1) Prezenta metodologie stabilește:
a) regulile de vânzare către furnizor a energiei electrice produse sau stocate și livrate în rețea de prosumatorii care dețin unități de producere a energiei electrice din surse regenerabile cu putere electrică instalată de cel mult 400 kW pe loc de consum;
b) regulile de măsurare, facturare, compensare cantitativă și regularizare financiară;
c) regulile de determinare și utilizare valorică a excedentului pentru alte locuri ale aceluiași prosumator;
d) regulile speciale aplicabile prosumatorilor persoane fizice cu putere instalată de cel mult 27 kW pe loc de consum;
e) regulile aplicabile autorităților și instituțiilor publice care dețin capacități realizate parțial sau total din fonduri publice;
f) contractele-cadru de vânzare-cumpărare a energiei electrice pentru mecanismele de compensare cantitativă și regularizare financiară, pentru contractele noi; 
g) actul adițional-cadru pentru contractele în derulare; 
h) principiile generale privind elaborarea și aplicarea procedurilor de alocare valorică multi-loc, precum și cerințele minimale aplicabile procedurilor proprii ale furnizorilor.
(2) Metodologia se aplică:
a)  prosumatorilor persoane fizice și juridice, precum și autorităților și instituțiilor publice prevăzuțe la alin. (1) lit. a);
b)  autorităților și instituțiilor publice care dețin capacități realizate parțial sau total din fonduri publice;
c) furnizorilor de energie electrică care au încheiat sau încheie contracte de furnizare cu prosumatorii prevăzuți la lit. a) și lit. b);
d) furnizorilor de energie electrică, care dețin și licență de furnizare a gazelor naturale, pentru aplicarea art. 73¹ alin. (3¹) lit. b) din Legea energiei electrice și a gazelor naturale nr. 123/2012, cu modificările și completările ulterioare;
e) operatorilor de distribuție la rețelele cărora sunt racordate locurile de producere și consum și locurile de consum ale prosumatorilor prevăzuți la lit. a) și b); 
f) Societății Operatorul Pieței de Energie Electrică și de Gaze Naturale “OPCOM” — S.A., 
în limitele responsabilităților stabilite prin lege și prin prezenta metodologie.

Art. 2. — (1) Mecanismul de compensare cantitativă se aplică, la cerere, locurilor de producere și consum cu putere instalată de cel mult 200 kW, iar mecanismul de regularizare financiară locurilor cu putere instalată mai mare de 200 kW și de cel mult 400 kW, cu excepțiile prevăzute de lege pentru autorități și instituții publice.
(2) Încadrarea în categoria de putere se realizează separat pentru fiecare loc de producere și consum, potrivit certificatului de racordare.
(3) Producerea energiei electrice nu trebuie să constituie activitatea comercială sau profesională primară a prosumatorului.
(4) Mecanismele se aplică numai pe durata în care prosumatorul are încheiate cu furnizorul contractul de furnizare pentru locul de producere și consum și contractul reglementat de vânzare-cumpărare a energiei electrice, fără a aduce atingere scadențelor creanțelor născute anterior încetării.

SECȚIUNEA a II-a
Termeni și abrevieri

Art. 3. — (1) Termenii utilizați au semnificația prevăzută în Legea nr. 123/2012, în Codul fiscal și în reglementările ANRE aplicabile.
(2) În înțelesul prezentei metodologii, termenii și expresiile de mai jos au următoarele semnificații:
1. alocare valorică — operațiunea prin care o valoare disponibilă a unui loc-sursă stinge total sau parțial soldul eligibil al unei facturi;
2. cantitate compensată — cantitatea egală cu valoarea cea mai mică dintre energia electrică livrată în rețea și energia electrică consumată din rețea la același loc de producere și consum și în aceeași perioadă de facturare;
3. cantitate în exces — diferența pozitivă dintre energia electrică livrată și energia electrică consumată din rețea la același loc de producere și consum și în aceeași perioadă de facturare;
4. ciclu de alocare — execuția deterministă a algoritmului pentru valoarea disponibilă a locului-sursă și facturile eligibile existente la momentul de referință;
5. ciclu suplimentar — execuția distinctă a algoritmului, cu un nou moment de referință, declanșată de primirea întârziată a datelor validate, de ajungerea la scadență a unei facturi aferente regimului anterior sau de soluționarea unei contestații;
6. ciclu de corecție — ciclul suplimentar prin care se înregistrează efectele unui document de corecție, se reversează operațiunile afectate, se restaurează valorile la sursele inițiale și se efectuează, după caz, realocarea ori plata;
7. corecție — operațiunea întemeiată pe un document fiscal, contabil, de măsurare ori pe un alt înscris justificativ prevăzut de lege, care modifică o valoare utilizată într-un ciclu închis;
8. contract în derulare — contractul reglementat de vânzare-cumpărare încheiat înainte de intrarea în vigoare a prezentei metodologii și care continuă să producă efecte potrivit legii și clauzelor sale;
9. contract nou — contractul reglementat de vânzare-cumpărare încheiat în baza contractelor-cadru prevăzute în anexele nr. 1 și 2 la metodologie, după intrarea în vigoare a prezentei metodologii;
10. contract reglementat de vânzare-cumpărare — contractul pentru energia electrică livrată în rețea de prosumator, încheiat potrivit Legii nr. 123/2012 și reglementărilor ANRE, nou sau aflat în derulare;
11. decont de alocare — documentul nefiscal emis de furnizor pentru justificarea originii, destinației, valorii, momentului și efectelor fiecărei operațiuni de alocare, plată, corecție sau reversare;
12. deficit valoric curent — diferența pozitivă rămasă în sarcina prosumatorului la un loc de producere și consum după stingerea locală a creanțelor reciproce;
13. document de origine — factura ori documentul justificativ din care rezultă valoarea disponibilă a locului-sursă și a cărui identitate și scadență se păstrează pe tot parcursul operațiunilor;
14. energie electrică livrată — energia electrică livrată în rețeaua electrică, stabilită pe baza datelor de măsurare validate de operatorul de distribuție;
15. excedent valoric curent — diferența pozitivă rămasă în favoarea prosumatorului la un loc de producere și consum după stingerea locală a creanțelor reciproce;
16. factură aferentă regimului anterior — factura emisă potrivit art. 12 alin. (2) din Metodologia aprobată prin Ordinul președintelui ANRE nr. 15/2022, cu modificările și completările ulterioare, în forma aplicabilă anterior datei de 26 iulie 2026, pentru o creanță născută sub regimul juridic anterior;
17. factură eligibilă — factura emisă pentru un loc înscris în lista validată a prosumatorului, care are sold pozitiv, neachitat, nestins, necontestată și îndeplinește condițiile prevăzute de prezenta metodologie pentru includerea în procesul de alocare;
18. factură selectată — factura eligibilă care ocupă prima poziție în ordinea determinată la o iterație a algoritmului;
19. fond total disponibil — suma valorilor disponibile ale tuturor locurilor-sursă incluse în ciclul de alocare;
20. furnizor comun — aceeași persoană juridică, identificată prin același cod unic de înregistrare, care deține contractele relevante de furnizare; societățile afiliate nu sunt considerate același furnizor;
21. interval de decontare — perioada elementară pentru care se determină cantitățile și prețurile utilizate la decontare; utilizarea intervalelor de decontare nu modifică perioada de facturare;
22. listă multi-loc — lista unică, neierarhizată și negrupată, a locurilor de producere și consum, a locurilor simple de consum și, după caz, a locurilor de consum de gaze naturale pentru care prosumatorul solicită aplicarea mecanismului multi-loc;
23. loc beneficiar — locul validat pentru care există cel puțin o factură eligibilă; această calitate nu îi conferă calitatea de loc-sursă;
24. loc de producere și consum beneficiar — locul de producere și consum pentru care, după stingerea locală a creanțelor reciproce, rămâne o obligație de plată a prosumatorului;
25. loc echilibrat — locul de producere și consum la care, după stingerea locală a creanțelor reciproce, nu rămâne nici excedent valoric curent, nici deficit valoric curent;
26. loc simplu de consum — locul la care titularul are numai calitatea de consumator și pentru care există un contract de furnizare în vigoare;
27. loc de referință contractuală — locul de producere și consum desemnat de prosumator, dintre locurile sale eligibile, exclusiv în scopul identificării contractului de vânzare-cumpărare prin care este exercitată și administrată opțiunea de alocare;
28. loc-sursă — locul de producere și consum pentru care, după stingerea locală a creanțelor reciproce și, după caz, includerea soldurilor scadente aferente regimului anterior, rezultă o valoare disponibilă pozitivă;
29. mecanism multi-loc — mecanismul exclusiv valoric prin care valorile disponibile la unul sau mai multe locuri-sursă sunt utilizate pentru stingerea facturilor eligibile ale aceluiași prosumator, în condițiile legii, ale prezentei metodologii și ale principiilor generale și regulilor obligatorii prevăzute în anexa nr. 4;
30. moment de referință, T₀ — data și ora stabilite de furnizor, ulterior primirii datelor validate necesare, la care se fixează setul de documente, facturi, plăți, contestații și solduri utilizate la inițierea ciclului;
31. opțiune de alocare — solicitarea prosumatorului ca valoarea disponibilă să fie utilizată pentru stingerea facturilor eligibile, în locul plății directe;
32. opțiune de destinație — alegerea, de către prosumatorul persoană fizică prevăzut la art. 73¹ alin. (3¹) și (3²) din Legea nr. 123/2012, a destinației energiei electrice sau a gazelor naturale pentru o perioadă stabilită contractual, dar nu mai mică de 12 luni;
33. perioadă de facturare — luna calendaristică sau fracțiunea de lună cuprinsă între data începerii ori încetării contractelor și limita lunii calendaristice, pentru care se determină cantitățile și valorile aferente unui loc de producere și consum;
34. plată directă — plata către prosumator, la scadența documentului de origine, a valorii disponibile pentru care nu există o opțiune valabilă de alocare ori care rămâne nealocată după închiderea ciclului;
35. preț de decontare — prețul energiei electrice active prevăzut în contractul de furnizare al locului-sursă, fără costul dezechilibrelor, componenta de furnizare, tarifele de rețea și de sistem, contribuțiile, certificatele verzi, contribuția aferentă contractelor pentru diferență (CfD), acciza și TVA, prevăzute de lege;
36. sold eligibil — partea neachitată, nestinsă și necontestată a unei facturi eligibile, preluată din evidența contabilă analitică la momentul fiecărei operațiuni;
37. sold scadent aferent regimului anterior — partea neachitată și necontestată a unei facturi aferente regimului anterior, ajunsă la scadența originală și preluată din evidența contabilă analitică fără modificarea facturii;
38.  stingere locală a creanțelor reciproce — stingerea, la același loc de producere și consum, a creanțelor reciproce rezultate din factura de furnizare și documentul emis pentru energia electrică livrată, anterior oricărei alocări multi-loc;
 39. restaurare — readucerea unei valori la documentul și locul-sursă inițial, ca efect al reversării unei alocări;
40. reversare — operațiunea prin care o alocare efectuată anterior este anulată, total sau parțial, ca urmare a unei corecții, cu reconstituirea corespunzătoare a soldurilor afectate și păstrarea în evidențe a operațiunii inițiale și a legăturii cu aceasta;
41. valoare finală nealocată — partea valorii disponibile rămasă după parcurgerea tuturor facturilor eligibile, care se plătește prosumatorului la scadența documentului de origine și nu poate fi reținută pentru obligații viitoare;
42. valoare fiscal-contabilă eligibilă — soldul de plată rezultat din documentul justificativ, inclusiv TVA numai dacă este legal datorată, care poate fi utilizat la stingerea locală a creanțelor reciproce, alocare ori plată;
43. valoare disponibilă — excedentul valoric curent al unui loc de producere și consum la care se adaugă, pentru contractele în derulare, soldurile scadente aferente regimului anterior, în condițiile prezentei metodologii și ale anexei nr. 4;
44. procedură proprie — documentul public sau ansamblul unitar de documente publice, elaborat de furnizor, supus consultării publice, publicat pe pagina proprie de internet și transmis ANRE spre informare, prin care sunt descrise modalitățile operaționale de aplicare a prezentei metodologii și a anexei nr. 4.

(3) Abrevierile utilizate sunt:
a) ANRE — Autoritatea Națională de Reglementare în Domeniul Energiei;
b) Lege — Legea energiei electrice și a gazelor naturale nr. 123/2012, cu modificările și completările ulterioare;
c) OD — operatorul de distribuție a energiei electrice;
d) OPCOM — Societatea Operatorul Pieței de Energie Electrică și de Gaze Naturale “OPCOM” — S.A.;
e) PMP PZU — prețul mediu ponderat înregistrat în piața pentru ziua următoare în luna în care energia electrică a fost produsă și livrată;
f) POD — codul unic de identificare a locului de consum ori de producere și consum;
g) PZU — piața pentru ziua următoare.

Art. 4. — Principii comune
Exercitarea opțiunii de alocare pentru mai multe locuri
(1) Prosumatorul care deține unul sau mai multe locuri de producere și consum pentru care se aplică mecanismul/mecanismele, după caz, prevăzute de prezenta metodologie exercită opțiunea de alocare o singură dată, pentru toate locurile pe care dorește să le includă în mecanism.
(2) În vederea exercitării opțiunii, prosumatorul desemnează unul dintre locurile sale de producere și consum drept loc de referință contractuală. Opțiunea se consemnează:
a) prin act adițional la contractul de vânzare-cumpărare a energiei electrice aferent locului de referință contractuală, pentru contractele aflate în derulare; sau
b) într-o anexă la contractul de vânzare-cumpărare a energiei electrice aferent locului de referință contractuală, pentru contractele încheiate după intrarea în vigoare a prezentei metodologii.
(3) În actul adițional sau în anexa prevăzută la alin. (2), prosumatorul înscrie, într-o listă unică, fără stabilirea rolurilor sau a priorităților:
a) toate locurile de producere și consum pe care le deține și pentru care solicită determinarea, în fiecare ciclu de alocare, a valorii disponibile și a calității de loc-sursă, loc beneficiar sau loc echilibrat;
b) toate locurile de consum pe care le deține și pentru ale căror facturi intră în alocarea valorilor disponibile;
c) după caz, locurile de consum de gaze naturale eligibile potrivit legii, pentru care solicită alocarea.
(4) Înscrierea în listă nu atribuie unui loc calitatea de loc-sursă sau de loc beneficiar. Același loc poate prezenta, pe baza unor documente distincte, o valoare disponibilă și o factură eligibilă, fără ca valoarea primită prin alocare să transforme locul beneficiar în loc-sursă.
(5) Desemnarea locului de referință contractuală are exclusiv rolul de a stabili contractul în care se consemnează opțiunea și nu limitează participarea la mecanismul multi-loc a celorlalte locuri înscrise în listă. Valorile disponibile se determină distinct pentru fiecare loc-sursă inclus în listă, potrivit prezentei metodologii.
(6) Pentru același prosumator și același furnizor poate exista o singură opțiune de alocare multi-loc și o singură listă multi-loc activă.
(7) Opțiunea se exprimă exclusiv prin instrumentul aferent contractului locului de referință contractuală, respectiv prin actul adițional-cadru, dacă acest contract se află în derulare, sau prin anexa la contract, dacă acesta este un contract nou.
(8) Pentru aceeași listă de locuri, prosumatorul nu încheie acte adiționale și nu completează anexe distincte pentru fiecare loc de producere și consum. Furnizorul aplică opțiunea tuturor locurilor înscrise în lista validată, indiferent de locul de producere și consum desemnat drept loc de referință contractuală.
(9) Locurile prevăzute la alin. (3) pot fi incluse în lista unică numai dacă îndeplinesc condițiile de eligibilitate prevăzute de lege și de prezenta metodologie, inclusiv condițiile referitoare la titularul locurilor, furnizorul și operatorul de distribuție, după caz.
(10) Pentru contractele prevăzute la alin. (2) lit. b), opțiunea produce efecte de la data intrării în vigoare a contractului, dacă, până la această dată, documentația este completă și toate locurile înscrise în listă sunt validate. Dacă aceste condiții sunt îndeplinite ulterior, opțiunea produce efecte din prima zi a primei perioade complete de facturare ulterioare datei îndeplinirii acestora.
(11) Prosumatorul poate desemna un alt loc de producere și consum eligibil drept loc de referință, prin actualizarea actului adițional sau a anexei la contract, înainte de încetarea contractului aferent locului de referință existent. Redesemnarea produce efecte de la data validării acesteia de către furnizor și nu afectează continuitatea opțiunii, operațiunile efectuate anterior sau documentele și scadențele existente.
 
CAPITOLUL II
Certificarea calității de prosumator, contractarea energiei electrice livrate în rețeaua electrică, măsurarea și facturarea energiei electrice

Art. 5. — Certificarea și eligibilitatea
(1) Calitatea de prosumator se certifică de OD prin certificatul de racordare, potrivit reglementărilor ANRE.
(2) Pentru aplicarea prezentei metodologii, prosumatorul îndeplinește cumulativ următoarele condiții:
a) producerea de energie electrică nu constituie activitatea sa comercială sau profesională principală;
b) instalația de măsurare permite determinarea distinctă a energiei electrice consumate din rețea și a energiei electrice livrate în rețea, potrivit reglementărilor aplicabile;
c) deține un contract de furnizare a energiei electrice în vigoare pentru locul de producere și consum;
d) deține un certificat de racordare în care sunt înscrise calitatea de prosumator și puterea electrică instalată;
e) nu beneficiază, pentru aceeași cantitate de energie electrică livrată, de mecanisme incompatibile de sprijin sau îndeplinește condițiile aplicabile cumulului ori suspendării acestora.
(3) Operatorul de distribuție verifică îndeplinirea condițiilor prevăzute la alin. (2) lit. b) și d), în limitele responsabilităților sale privind racordarea și măsurarea energiei electrice. Tipul contorului instalat nu poate constitui motiv de refuz al certificării calității de prosumator dacă sistemul de măsurare îndeplinește cerințele prevăzute la alin. (2) lit. b).
(4) Furnizorul verifică îndeplinirea condițiilor prevăzute la alin. (2) lit. a), c) și e) pe baza documentelor și declarațiilor prosumatorului, precum și, după caz, a informațiilor disponibile în registrele publice aplicabile formei de organizare a acestuia. Persoanelor fizice care nu desfășoară activități economice înregistrate nu li se poate solicita dovedirea activității principale prin informații din registrul comerțului.

Art. 6. — Măsurarea și transmiterea datelor
(1) Pentru locurile de producere și consum, OD citește lunar, pentru aceeași perioadă calendaristică, energia electrică consumată din rețea și energia electrică livrată în rețea.
(2) Dacă punctul de măsurare nu coincide cu punctul de delimitare, OD aplică corecțiile prevăzute de reglementările în vigoare.
(3) OD transmite furnizorului datele citite și validate la termenul și în formatul stabilite prin reglementările și contractele aplicabile.
(4) În cazul imposibilității temporare de citire, se aplică estimarea și regularizarea prevăzute de reglementările privind măsurarea energiei electrice, fără penalizarea prosumatorului pentru diferențe care nu îi sunt imputabile.
(5) OD păstrează datele cel puțin 36 de luni și asigură furnizorului și prosumatorului accesul la datele necesare facturării și verificării.

Art. 7. — Contractele de vânzare-cumpărare a energiei electrice
(1) Contractele noi se încheie potrivit contractului-cadru din anexa nr. 1 pentru regularizare financiară și potrivit contractului-cadru din anexa nr. 2 pentru compensare cantitativă, inclusiv în cazul schimbării furnizorului.
(2) Contractele aflate în derulare continuă să producă efecte potrivit legii și clauzelor lor; opțiunile noi se consemnează numai prin actul adițional-cadru din anexa nr. 3.
(3) Durata contractului de vânzare-cumpărare a energiei electrice nu poate depăși durata contractului de furnizare a energiei electrice pentru locul de producere și consum, fără a afecta scadențele creanțelor deja născute.
(4) Furnizorul nu poate introduce clauze care limitează schimbarea furnizorului, condiționează drepturile legale de menținerea contractului, permit reținerea sumelor pentru obligații viitoare, transferă solduri fără temei legal ori exclud răspunderea pentru aplicarea eronată a mecanismelor.

Art. 8. — Facturarea energiei electrice și regimul fiscal
(1) Facturarea energiei electrice aferentă locurilor de producere și consum se efectuează lunar, în una sau mai multe facturi, pe baza datelor validate de OD.
(2) Pentru prosumatorii prevăzuți la art. 21 alin. (3¹) din Legea nr. 123/2012, cu modificările și completările ulterioare, furnizorul nu facturează, pentru locul de producere și consum, contravaloarea dezechilibrelor aferente energiei electrice consumate din rețea sau energiei electrice produse și livrate în rețea. 
(3) În vederea aplicării mecanismului de compensare cantitativă, pentru prosumatorii care au obligația legală de a emite factură, furnizorul emite factura/facturile, după caz, pentru energia electrică livrată, în numele și în contul prosumatorului, numai în baza acordului prealabil și a procedurii de acceptare prevăzute de Codul fiscal. În lipsa acordului, prosumatorul își îndeplinește obligația de facturare potrivit legii.
(4) Pentru persoana fizică cu putere electrică instalată de cel mult  27 kW pe loc de consum care nu are obligația legală de a emite factură, furnizorul evidențiază cu semnul plus energia electrică consumată din rețea iar cu semnul minus, valoarea energiei electrice livrate, compusă din energia electrică compensată și energia electrică livrată în exces, aferentă unei perioade de facturare în factura de energie electrică sau într-un document care face parte din aceasta.
(5) Facturile se transmit prin RO e-Factura numai în cazurile prevăzute de lege, iar corectarea facturilor emise în numele și în contul prosumatorului se realizează potrivit Codului fiscal, cu trasabilitatea documentelor inițiale și corective.
(6) Decontul de alocare nu înlocuiește factura, nu modifică baza de impozitare și nu determină reemiterea facturii eligibile asupra căreia a fost înregistrată o alocare. Acesta evidențiază data stingerii creanței, cu efectele fiscale care decurg din lege, fără a crea prin el însuși o exigibilitate fiscală distinctă.
(7) Factura aferentă contractului de furnizare a energiei electrice, inclusiv cea întocmită conform prevederilor de la alin. (4), precum și documentele anexate se transmit prosumatorului cu respectarea termenului prevăzut de Regulamentul de furnizare a energiei electrice la clienții finali, aprobat prin Ordinul președintelui ANRE nr. 5/2023, astfel încât plata soldului rămas după alocare să poată fi efectuată până la scadență.
(8) În cuprinsul documentelor se evidențiază distinct valoarea fără TVA a energiei electrice produse și livrate în rețea de prosumator, valoarea fără TVA a energiei electrice consumate din rețea, TVA aferentă fiecărei operațiuni, după caz, precum și valoarea fiscal-contabilă efectiv disponibilă pentru stingere, alocare sau plată. Aplicarea sistemului TVA și a celorlalte reguli fiscale se realizează exclusiv în cazurile și condițiile prevăzute de Codul fiscal.
(9) Aplicarea prezentei metodologii nu aduce atingere obligațiilor fiscale ale prosumatorului și furnizorului și nici regulilor privind compensarea creanțelor stabilite conform prevederilor legale.
 
CAPITOLUL III
Regularizarea financiară pentru instalații de producere a energiei electrice din surse regenerabile cu puteri electrice instalate mai mari de 200 kW și de cel mult 400 kW pe loc de consum

Art. 9. — (1) La cererea prosumatorului eligibil, furnizorul cumpără întreaga cantitate de energie electrică livrată în rețea la locul de producere și consum, de la data intrării în vigoare a contractului reglementat de vânzare-cumpărare a energiei electrice, conform anexei nr. 1 la metodologie.
(2) Prețul de cumpărare este PMP PZU aferent lunii în care energia electrică a fost produsă și livrată.
(3) Valoarea facturată lunar se calculează astfel:
[bookmark: _Hlk237449257]V_PZU = Q_L × PMP_PZU    
(4) În formula de la alin. (3), V_PZU este valoarea energiei electrice cumpărate, Q_L este cantitatea de energie electrică livrată în luna de facturare, iar PMP_PZU este prețul publicat de “OPCOM” — S.A. conform art. 2 alin. (1) din ordin.
(5) Dacă, în cadrul aceleiași luni, cantitatea de energie electrică livrată în rețea se determină distinct pentru două sau mai multe fracțiuni ale lunii, cantitățile aferente acestora se însumează, iar valorii totale astfel determinate i se aplică PMP PZU aferent lunii respective. Determinarea distinctă pe fracțiuni de lună nu modifică periodicitatea lunară a facturării și nu transformă regularizarea financiară într-o compensare pe intervale de decontare.

Art. 10. — (1) Regularizarea financiară locală se realizează prin stingerea creanțelor reciproce rezultate din factura pentru energia electrică livrată și factura pentru energia consumată din rețea, la același loc și pentru aceeași perioadă.
(2) Pentru contractele noi de vânzare-cumpărare a energiei electrice, facturile prevăzute la alin. (1) au aceeași scadență. Pentru contractele în derulare se păstrează scadențele contractuale, în măsura în care acestea nu sunt modificate de drept prin lege.
[bookmark: _Hlk237359207](3) După stingerea locală, furnizorul de energie electrică determină distinct valoarea disponibilă în favoarea prosumatorului sau obligația rămasă în sarcina acestuia.

Art. 11. — (1) Valoarea disponibilă rezultată după regularizarea locală se plătește prosumatorului la scadența documentului de origine sau, dacă există o opțiune valabilă, se alocă facturilor eligibile potrivit prezentei metodologii și anexei nr. 4, prin aplicarea procedurii proprii a furnizorului.
(2) În lipsa unei opțiuni valabile sau dacă nu există facturi eligibile, furnizorul de energie electrică nu poate reține valoarea pentru obligații viitoare și inițiază plata la scadența aplicabilă.





CAPITOLUL IV
Compensarea cantitativă pentru instalații de producere a energiei electrice din surse regenerabile cu puteri electrice instalate de cel mult 200 kW pe loc de consum

Art. 12. — (1) La cererea prosumatorului eligibil, furnizorul cumpără întreaga cantitate de energie electrică livrată în rețea, de la data intrării în vigoare a contractului reglementat de vânzare-cumpărare a energiei electrice, conform anexei nr. 2 la metodologie.
(2) Pentru fiecare loc de producere și consum și fiecare perioadă de facturare se determină:
Q_C = min(Q_L, Q_R)    
Q_E = max(Q_L − Q_R, 0)    
(3) În formulele de la alin. (2), Q_C este cantitatea compensată, Q_E este cantitatea livrată în exces, Q_L este cantitatea livrată, iar Q_R este cantitatea consumată din rețea în aceeași perioadă de facturare.
(4) Cantitățile de energie electrică livrate în exces nu se reportează în kWh în perioadele ulterioare; ele se facturează și se decontează valoric în perioada în care au fost livrate.

Art. 13. — (1) Furnizorul facturează lunar:
a) energia electrică consumată din rețea, la prețul energiei electrice active din contractul de furnizare, la care se adaugă componentele, tarifele și taxele legal datorate; 
b) energia electrică compensată, la prețul de decontare;
c) energia electrică livrată în exces în rețea, la prețul de decontare.
(2) Pentru un preț constant în perioada de facturare, valoarea corespunzătoare cantității compensate, valoarea corespunzătoare cantității livrate în exces și valoarea totală a energiei livrate se determină distinct:
V_C = Q_C × P_D    
V_E = Q_E × P_D    
V_L = V_C + V_E    
[bookmark: _Hlk237449189](3) Dacă prețul energiei electrice active se modifică în interiorul perioadei de facturare, valoarea totală se determină pe subperioade omogene de preț h, potrivit formulei V_L = Σₕ(Q_L,h × P_D,h). Cantitățile Q_C și Q_E se repartizează asupra subperioadelor proporțional cu Q_L,h, exclusiv pentru evidențierea pozițiilor valorice prevăzute la alin. (2); determinarea compensării cantitative rămâne raportată la perioada de facturare și nu se transformă într-o compensare pe interval de decontare.
(4) Prețul de decontare nu include costul dezechilibrelor, componenta de furnizare, tarifele de transport, distribuție și sistem, contribuția pentru cogenerare de înaltă eficiență, certificatele verzi, contribuția aferentă contractelor pentru diferență (CfD), acciza și TVA, prevăzute de lege.
(5) Pentru contractele noi de vânzare-cumpărare a energiei electrice, documentele emise pentru energia electrică livrată și pentru energia electrică consumată, aferente aceleiași perioade, au aceeași scadență.
 (6) Pentru contractele în derulare se păstrează scadențele contractuale, în măsura în care acestea nu sunt modificate de drept prin lege.

Art. 14. — (1) La fiecare loc de producere și consum există două creanțe reciproce: creanța furnizorului rezultată din factura de furnizare a energiei electrice consumate din rețea și creanța prosumatorului rezultată din documentul emis pentru energia electrică livrată în rețea.
(2) Creanțele prevăzute la alin. (1) se sting local în limita valorii celei mai mici, pentru același loc și aceeași perioadă de facturare.
(3) După stingerea locală, furnizorul de energie electrică determină distinct valoarea disponibilă în favoarea prosumatorului sau obligația rămasă în sarcina acestuia.
(4) În situația în care valoarea rămasă este în favoarea prosumatorului, aceasta se plătește la scadența documentului de origine ori se alocă, dacă există o opțiune valabilă, numai facturilor eligibile, potrivit prezentei metodologii și anexei nr. 4, prin aplicarea procedurii proprii a furnizorului. 
(5)  Alocarea nu modifică elementele cantitative ori valorice ale facturilor care au determinat creanțele și nu permite reportarea valorii pentru facturi viitoare.

Art. 15. — Opțiunile prosumatorului persoană fizică cu putere electrică instalată de cel mult 27 kW pe loc de consum 
(1) Prosumatorul persoană fizică prevăzut la art. 73¹ alin. (3¹) din Lege poate solicita ca valoarea rezultată din compensarea cantitativă să fie utilizată pentru una dintre următoarele destinații:
a) facturile de energie electrică aferente tuturor locurilor sale eligibile aflate în portofoliul aceluiași furnizor, indiferent de operatorul de distribuție;
b) facturile de gaze naturale aferente tuturor locurilor sale eligibile aflate în portofoliul furnizorului comun.
(2) Destinațiile prevăzute la alin. (1) sunt alternative și se aleg pentru o perioadă stabilită contractual, dar nu mai mică de 12 luni.
(3) Plata directă a valorii la scadență constituie regimul aplicabil în lipsa unei opțiuni valabile pentru alocare și nu este supusă perioadei minime prevăzute la alin. (2).
(4) Durata opțiunii nu limitează dreptul prosumatorului de a schimba furnizorul. Schimbarea furnizorului pentru un loc înscris în lista validată, altul decât locul de referință, determină numai eliminarea locului respectiv din listă. Schimbarea furnizorului pentru locul de referință sau pierderea eligibilității ultimului loc de producere și consum inclus în listă determină încetarea opțiunii pentru viitor și întocmirea decontului final.

CAPITOLUL V
Schimbarea furnizorului de energie electrică

Art. 16. — (1) Contractul reglementat de vânzare-cumpărare a energiei electrice își încetează aplicabilitatea la data încetării contractului de furnizare a energiei electrice aferent locului de producere și consum, fără a afecta creanțele născute și scadențele stabilite anterior.
(2) La solicitarea prosumatorului, noul furnizor încheie simultan contractul de furnizare a energiei electrice și contractul de vânzare-cumpărare a energiei electrice, dacă sunt îndeplinite condițiile legale; contractul de vânzare-cumpărare nu poate intra în vigoare înaintea contractului de furnizare.
(3) Furnizorul anterior transmite factura cu decontul final aferent consumului de energie electrică, în termen de maximum 42 de zile de la încetarea contractului de furnizare a energiei electrice, potrivit Regulamentului de furnizare a energiei electrice aprobat prin Ordinul președintelui ANRE nr. 5/2023, cu modificările și completările ulterioare. Dacă decontul final conține o sumă de restituit prosumatorului, aceasta se returnează în termenul prevăzut în Regulamentul de furnizare a energiei electrice, după primirea informațiilor necesare plății.
(4) Valorile disponibile și opțiunile nu se transferă noului furnizor. Facturile aferente regimului anterior care nu au ajuns la scadență la data schimbării furnizorului își păstrează scadența originală și se plătesc de furnizorul emitent la acea dată; acestea nu sunt incluse anticipat în factura cu decontul final prevăzută la alin. (3).

CAPITOLUL VI
Regimul autorităților și instituțiilor publice

Art. 17. — Aplicarea mecanismelor
(1) Autoritățile și instituțiile publice care dețin capacități de producere a energiei electrice din surse regenerabile realizate parțial sau total din fonduri publice beneficiază, la cerere, de compensare cantitativă sau de regularizare financiară, potrivit art. 73¹ alin. (2) din Lege.
(2) Mecanismul pentru care autoritatea sau instituția publică a optat în temeiul art. 73¹ alin. (2) din Lege se aplică potrivit regulilor corespunzătoare prevăzute în cap. III sau IV, după caz, precum și principiilor generale și regulilor obligatorii prevăzute în anexa nr. 4, prin aplicarea procedurii proprii a furnizorului, indiferent de puterea electrică instalată a capacității de producere. În cazul autorităților și instituțiilor publice prevăzute la art. 73¹ alin. (2) din Lege, limitele de putere electrică instalată prevăzute în titlul, domeniul de aplicare sau cuprinsul cap. III și IV nu condiționează și nu restrâng dreptul de a beneficia de mecanismul pentru care acestea au optat. 
(3) Prevederile alin. (2) nu înlătură aplicarea obligațiilor tehnice, comerciale sau în materie de echilibrare stabilite de lege și de reglementările aplicabile în funcție de puterea electrică instalată.
(4) Opțiunea autorității sau instituției publice se consemnează în contractul nou de vânzare-cumpărare a energiei electrice sau, pentru contractul aflat în derulare, exclusiv prin actul adițional-cadru din anexa nr. 3. Aceasta nu modifică scadențele creanțelor deja născute și nu permite reținerea valorilor pentru obligații viitoare.
(5) Furnizorul evidențiază distinct capacitățile finanțate din fonduri publice, puterea instalată, temeiul mecanismului aplicat și, după caz, responsabilitatea pentru echilibrare.


CAPITOLUL VII
Regimul aplicabil de la data de 1 ianuarie 2031

Art. 18. — (1) Compensarea cantitativă pentru instalațiile de cel mult 200 kW încetează la data de 31 decembrie 2030.
(2) Cu cel puțin 60 de zile înainte, furnizorul informează prosumatorul asupra încetării mecanismului, dreptului de a solicita vânzarea la PMP PZU, necesității adaptării contractului și modalității de lichidare a decontului final.
(3) Vânzarea la PMP PZU produce efecte de la 1 ianuarie 2031 sau de la o dată ulterioară numai la cererea prosumatorului și după adaptarea contractului. În lipsa cererii, nu se naște automat o obligație de cumpărare la acest preț.
(4) Opțiunile privind destinația sumelor rezultate din aplicarea mecanismului de compensare cantitativă încetează la data de 31 decembrie 2030. Furnizorul întocmește decontul final, fără ca întocmirea sau emiterea acestuia să modifice ori să prelungească scadența documentelor din care provin valorile datorate prosumatorului. Valorile nescadente se plătesc la scadența fiecărui document, iar valorile deja scadente și neachitate la data întocmirii decontului final se plătesc fără întârziere, dar nu mai târziu de 15 zile lucrătoare de la emiterea decontului. Valorile rămase nu pot fi reținute pentru stingerea unor obligații viitoare.

CAPITOLUL VIII
Evidențe, raportare și dispoziții finale

Art. 19. — (1) Furnizorii păstrează evidențele și documentele justificative privind cantitățile de energie electrică, prețurile, facturile, soldurile, alocările, plățile, contestațiile, corecțiile și opțiunile pe durata prevăzută de legislația financiar-contabilă, fiscală și de reglementările ANRE.
(2) La solicitarea ANRE, furnizorii, OD și “OPCOM” — S.A. transmit datele necesare monitorizării, cu respectarea protecției datelor cu caracter personal și a informațiilor sensibile din punct de vedere comercial.

Art. 20. — (1) Anexele nr. 1-4 fac parte integrantă din prezenta metodologie.
(2) Principiile generale și regulile obligatorii prevăzute în anexa nr. 4 se aplică atât contractelor noi de vânzare-cumpărare a energiei electrice, cât și contractelor de vânzare-cumpărare a energiei electrice aflate în derulare, prin aplicarea procedurii proprii a furnizorului, cu respectarea efectelor produse, a documentelor de origine și a scadențelor stabilite sub regimul juridic anterior.

[bookmark: _Hlk237532395]Art. 21. — Procedura proprie privind facturarea, decontarea și alocarea valorică multi-loc
(1) Fiecare furnizor căruia îi sunt aplicabile dispozițiile prezentei metodologii elaborează, publică și aplică o procedură proprie privind facturarea, decontarea și alocarea valorică multi-loc aplicabilă prosumatorilor, cu respectarea legii, a prezentei metodologii și a anexei nr. 4.
(2) Procedura proprie descrie cel puțin:
a) fluxurile operaționale privind emiterea, transmiterea și corectarea documentelor de facturare, determinarea valorilor disponibile și tratarea documentelor aferente regimului anterior;
b) elementele prevăzute la art. 14 alin. (2) din anexa nr. 4;
c) termenele, comunicările către prosumator, controalele de trasabilitate, reconciliere și prevenire a dublei utilizări a aceleiași valori.
(3) Procedura proprie poate utiliza fluxurile și soluțiile tehnice existente ale furnizorului, în condițiile art. 2 și art. 14 din anexa nr. 4. Procedura proprie nu poate modifica eligibilitatea, ordinea locurilor-sursă, ordinea facturilor, termenele, scadențele, documentele de origine sau rezultatul valoric al alocării și nu poate permite păstrarea unei valori nealocate pentru obligații viitoare.
(4) Codul-sursă, arhitectura de securitate, configurațiile infrastructurii informatice și informațiile comerciale confidențiale nu fac obiectul consultării publice. Acestea se pun la dispoziția ANRE numai la solicitare, în condițiile legii. Anexele nepublice nu pot conține reguli opozabile prosumatorilor și nu pot modifica drepturile ori obligațiile prevăzute de lege, de prezenta metodologie sau de anexa nr. 4.
(5) Procedura proprie se supune consultării publice pentru o perioadă de cel puțin 10 zile calendaristice. Forma finală rezultată în urma consultării publice se publică pe pagina de internet a furnizorului și se transmite ANRE spre informare, în termenul stabilit prin ordinul de aprobare a prezentei metodologii. Furnizorul păstrează și publică, împreună cu forma finală, o sinteză a observațiilor primite și a modului de soluționare a acestora.
(6) Furnizorul publică și păstrează pe pagina sa de internet, într-o arhivă accesibilă, toate versiunile procedurii proprii, cu indicarea datei publicării, a datei intrării în vigoare și a perioadei de aplicare a fiecărei versiuni. Versiunea aplicabilă unui ciclu de alocare este cea în vigoare la data inițierii acestuia.
 



ANEXA nr. 1
la metodologie
CONTRACT-CADRU
de vânzare-cumpărare a energiei electrice livrate în rețeaua electrică, pentru aplicarea mecanismului de regularizare financiară
Nr. .................... din data de ....................

CAPITOLUL I
Părțile contractante
Între ........................................................................................................, persoană fizică/persoană juridică/autoritate sau instituție publică, cu domiciliul/sediul în ........................................................................................................, CNP/CUI ............................, nr. de înregistrare ............................, cont IBAN ........................................................ deschis la ........................................................, telefon ............................, e-mail ........................................................, reprezentată legal prin ........................................................................................................, în calitate de vânzător și prosumator, denumită în continuare prosumator,
și
........................................................................................................, furnizor de energie electrică, cu sediul în ........................................................................................................, CUI ............................, nr. de înregistrare ............................, cont IBAN ........................................................ deschis la ........................................................, titular al licenței ANRE nr. ............................, reprezentat legal prin ........................................................................................................, în calitate de cumpărător și furnizor, denumit în continuare furnizor,

denumite individual partea și împreună părțile, s-a încheiat prezentul contract, cu respectarea Legii energiei electrice și a gazelor naturale nr. 123/2012, cu modificările și completările ulterioare, și a Metodologiei privind regulile de comercializare, facturare, decontare și alocare valorică multi-loc aplicabile prosumatorilor, denumită în continuare metodologia.

CAPITOLUL II
Dispoziții generale

Art. 1. — Terminologie și interpretare
(1) Termenii și expresiile utilizate în prezentul contract au semnificația prevăzută în Legea nr. 123/2012, în Codul fiscal, în metodologie și în celelalte reglementări ANRE aplicabile. Prezentul contract nu introduce definiții distincte de cele cuprinse în metodologie.
(2) Trimiterile la lege, metodologie și la reglementările aplicabile se înțeleg ca trimiteri la forma în vigoare în perioada în care se produce operațiunea juridică sau comercială respectivă.
(3) În caz de neconcordanță, prevederile aplicabile se determină în ordinea ierarhiei juridice a actelor normative:
a) legea, Codul fiscal și celelalte dispoziții legale imperative;
b) ordinul de aprobare, metodologia și anexele acesteia;
c) prezentul contract;
d) procedura proprie a furnizorului.
Procedura proprie a furnizorului nu poate modifica, restrânge sau condiționa drepturile și obligațiile prevăzute de lege, de metodologie sau de prezentul contract.




Art. 2. — Obiectul contractului
(1) Obiectul prezentului contract îl constituie vânzarea de către prosumator și cumpărarea de către furnizor a întregii cantități de energie electrică produsă din surse regenerabile și livrată în rețeaua electrică la locul de producere și consum identificat în anexa A, precum și aplicarea mecanismului de regularizare financiară.
(2) Prezentul contract reglementează, după caz, regularizarea financiară locală, plata directă a valorii disponibile și alocarea valorică multi-loc solicitată de prosumator.
(3) Energia electrică furnizată consumatorilor racordați la barele centralei electrice ori printr-o rețea electrică directă, dacă este cazul, nu face obiectul prezentului contract și se tratează potrivit legislației aplicabile.
(4) Contractul nu stabilește cantități minime sau maxime de energie electrică ce trebuie livrate și nu permite aplicarea unor penalități pentru abaterea față de prognoze ori estimări.
Art. 3. — Locul de producere și consum și condițiile de eligibilitate
(1) Prezentul contract se încheie pentru un singur loc de producere și consum, identificat prin POD în anexa A. Pentru fiecare alt loc de producere și consum se încheie un contract reglementat de vânzare-cumpărare distinct.
(2) Prosumatorul declară că deține certificatul de racordare în care sunt înscrise calitatea de prosumator și puterea electrică instalată, că producerea energiei electrice nu constituie activitatea sa comercială sau profesională principală și că îndeplinește condițiile referitoare la cumulul ori suspendarea mecanismelor de sprijin, după caz.
(3) Furnizorul verifică documentele care intră în responsabilitatea sa, iar OD verifică elementele privind racordarea și măsurarea, în limitele atribuțiilor stabilite prin lege și reglementările ANRE.
(4) Dacă prosumatorul este o autoritate sau instituție publică prevăzută la art. 73¹ alin. (2) din Legea nr. 123/2012, semnarea prezentului contract constituie solicitarea și opțiunea sa pentru aplicarea mecanismului de regularizare financiară, indiferent de puterea electrică instalată, fără înlăturarea obligațiilor tehnice, comerciale ori de echilibrare aplicabile potrivit legii.
(5) Pierderea unei condiții de eligibilitate se notifică celeilalte părți fără întârziere și produce efectele prevăzute de lege și metodologie numai pentru viitor, fără afectarea creanțelor deja născute.
Art. 4. — Intrarea în vigoare și durata
(1) Contractul intră în vigoare la data de ...................., dar nu înaintea datei intrării în vigoare a contractului de furnizare aferent locului prevăzut în anexa A și a îndeplinirii condițiilor legale de aplicare a mecanismului.
(2) Contractul se încheie pe durata contractului de furnizare a energiei electrice aferent locului de producere și consum, dacă prosumatorul nu solicită expres o durată mai scurtă.
(3) Prelungirea contractului de furnizare prelungește de drept prezentul contract, dacă prosumatorul nu solicită încetarea acestuia. Durata contractului de vânzare-cumpărare nu poate depăși durata contractului de furnizare. 
(4) Încetarea contractului nu afectează drepturile și obligațiile născute anterior și nici identitatea, regimul juridic ori scadența documentelor emise.

CAPITOLUL III
Măsurarea, documentele și regimul fiscal

Art. 5. — Măsurarea și datele de facturare
(1) Energia electrică consumată din rețea și energia electrică livrată în rețea se măsoară distinct și se citește lunar de OD pentru aceeași perioadă calendaristică, potrivit reglementărilor aplicabile.
(2) Datele validate transmise de OD constituie baza facturării. Dacă punctul de măsurare nu coincide cu punctul de delimitare, OD aplică pierderile sau corecțiile stabilite prin reglementările în vigoare.
(3) În cazul indisponibilității temporare a datelor validate, estimarea și regularizarea ulterioară se efectuează potrivit reglementărilor de măsurare și metodologiei, fără penalizarea prosumatorului pentru diferențe care nu îi sunt imputabile.
(4) Furnizorul pune la dispoziția prosumatorului, la cerere și fără costuri, datele de măsurare și elementele de calcul utilizate la emiterea documentelor.
Art. 6. — Emiterea și transmiterea documentelor
(1) Facturarea aferentă locului de producere și consum se efectuează lunar, în una sau mai multe facturi ori documente justificative, după caz, pe baza datelor validate de OD.
(2) Pentru prosumatorul care are obligația legală de a emite factură, factura pentru energia electrică livrată se emite de prosumator sau, dacă părțile au încheiat acordul prealabil prevăzut de Codul fiscal, de furnizor în numele și în contul prosumatorului, potrivit anexei C, care face parte integrantă din prezentul contract.
(3) Pentru prosumatorul care nu are obligația legală de a emite factură, furnizorul emite un document justificativ care cuprinde cel puțin denumirea documentului, seria/numărul și data emiterii, datele de identificare ale părților, POD-ul și perioada de facturare, temeiul legal, cantitatea de energie electrică livrată determinată pe baza datelor validate de OD, prețul unitar și valoarea, regimul fiscal aplicabil, după caz, scadența, referința la documentul corectat, dacă este cazul, și identificarea persoanei responsabile de emitere. Documentul stă la baza evidențierilor contabile și a decontării prevăzute de lege și metodologie.
(4) Facturile se transmit prin sistemul RO e-Factura numai în cazurile prevăzute de lege. Corectarea ori stornarea documentelor se efectuează potrivit legislației fiscal-contabile, cu păstrarea legăturii dintre documentul inițial și documentul corectiv.
(5) Furnizorul transmite factura de furnizare și documentele anexate cu respectarea termenului prevăzut de Regulamentul de furnizare a energiei electrice la clienții finali, astfel încât prosumatorul să poată achita până la scadență soldul rămas după stingerea locală a creanțelor reciproce și, după caz, după alocare.
(6) Decontul de alocare este un document nefiscal. Acesta nu înlocuiește factura, nu modifică baza de impozitare, nu determină reemiterea facturii și nu creează prin el însuși o exigibilitate fiscală distinctă.

CAPITOLUL IV
Mecanismul de decontare, facturarea și plata

Art. 7. — Prețul și valoarea energiei electrice livrate
(1) Furnizorul cumpără întreaga cantitate de energie electrică livrată în rețea la locul prevăzut în anexa A, începând cu data intrării în vigoare a prezentului contract.
(2) Prețul de cumpărare este PMP PZU aferent lunii calendaristice în care energia electrică a fost produsă și livrată, publicat de “OPCOM” — S.A. potrivit reglementărilor aplicabile.
(3) Valoarea lunară a energiei electrice livrate se determină potrivit formulei V_PZU = Q_L × PMP_PZU, în care V_PZU reprezintă valoarea energiei electrice cumpărate, Q_L reprezintă cantitatea de energie electrică livrată în luna de facturare, iar PMP_PZU reprezintă prețul prevăzut la alin. (2).
(4) Dacă energia electrică livrată este determinată distinct pentru două sau mai multe fracțiuni ale aceleiași luni, cantitățile aferente fracțiunilor se însumează și se valorifică la PMP PZU aferent lunii respective, fără modificarea periodicității lunare a facturării.
(5) Actualizarea lunară a PMP PZU se aplică de drept și nu necesită încheierea unui act adițional.
Art. 8. — Facturarea și regularizarea financiară locală
(1) Pentru fiecare perioadă de facturare, părțile emit ori întocmesc, după caz, documentul aferent energiei electrice livrate și factura aferentă energiei electrice consumate din rețea, cu respectarea legislației fiscal-contabile și a metodologiei.
(2) Documentele prevăzute la alin. (1), aferente aceleiași perioade, au aceeași scadență. Scadența concretă se înscrie în fiecare document și se stabilește potrivit anexei A și contractului de furnizare.
(3) Regularizarea financiară locală se realizează prin stingerea locală a creanțelor reciproce rezultate din documentele prevăzute la alin. (1), la același loc și pentru aceeași perioadă de facturare, în limita valorii celei mai mici.
(4) După stingerea locală a creanțelor reciproce, furnizorul determină distinct valoarea disponibilă în favoarea prosumatorului sau obligația rămasă în sarcina acestuia. Operațiunea nu modifică elementele documentelor emise și nu determină reemiterea acestora.
Art. 9. — Destinația valorii disponibile
(1) Dacă prosumatorul nu a optat pentru alocarea multi-loc, valoarea rămasă în favoarea sa după stingerea locală a creanțelor reciproce se plătește la scadența documentului de origine, în contul indicat în anexa A. 
(2) Dacă prosumatorul optează pentru alocarea multi-loc, opțiunea și lista locurilor se consemnează în anexa B la contractul aferent locului de referință contractuală, iar valoarea disponibilă se utilizează potrivit metodologiei, anexei nr. 4 la aceasta și a procedurii proprii a furnizorului.
(3) Valoarea rămasă după parcurgerea tuturor facturilor eligibile se plătește prosumatorului la scadența documentului de origine. Furnizorul nu poate păstra această valoare pentru obligații viitoare sau pentru facturi care urmează să fie emise.
(4) Agregarea valorilor în vederea alocării ori evidențierea lor într-un decont nu modifică documentele de origine și scadențele acestora.

CAPITOLUL V
Opțiunea și alocarea valorică multi-loc

Art. 10. — Locul de referință și lista multi-loc
(1) Prosumatorul care solicită alocarea desemnează un singur loc de producere și consum drept loc de referință contractuală. Opțiunea și lista unică a locurilor se consemnează în anexa B numai la contractul aferent locului de referință.
(2) Desemnarea locului de referință are exclusiv rolul de a identifica contractul prin care se exercită și se administrează opțiunea. Aceasta nu atribuie locului respectiv calitatea de loc-sursă și nu limitează participarea celorlalte locuri înscrise în lista validată.
(3) Lista cuprinde, fără asociere, subgrupare ori ordine de prioritate, locurile de producere și consum și locurile simple de consum pentru care se solicită alocarea. Calitatea efectivă de loc-sursă sau de loc beneficiar se stabilește în fiecare ciclu, pe baza documentelor existente.
(4) Un loc de producere și consum poate fi inclus în listă numai dacă pentru acesta există un contract reglementat de vânzare-cumpărare nou sau aflat în derulare. Toate locurile trebuie să aparțină aceluiași prosumator, să fie în portofoliul aceluiași furnizor și să fie racordate la rețeaua aceluiași OD.
(5) Furnizorul verifică eligibilitatea și comunică lista validată, locurile respinse și motivul concret al respingerii în cel mult 5 zile lucrătoare de la primirea documentației complete.
Art. 11. — Exercitarea și efectele opțiunii
(1) Plata directă a valorii disponibile la scadența documentului de origine se aplică în lipsa opțiunii pentru alocarea multi-loc. Opțiunea pentru alocarea multi-loc se exercită exclusiv prin completarea și semnarea anexei B. 
(2) Anexa B se completează numai la contractul aferent locului de referință contractuală. Aceeași listă și aceeași opțiune nu se anexează contractelor aferente celorlalte locuri de producere și consum.
[bookmark: _Hlk237875788](3) Pentru același prosumator și același furnizor există o singură opțiune de alocare multi-loc și o singură listă multi-loc activă. Instrumentul prin care acestea se exprimă este cel aferent contractului locului de referință contractuală, potrivit metodologiei.
(4) Pentru aceeași listă de locuri, prosumatorul nu încheie acte adiționale și nu completează anexe distincte pentru fiecare loc de producere și consum. Furnizorul aplică opțiunea tuturor locurilor înscrise în lista validată, indiferent de locul de producere și consum desemnat drept loc de referință contractuală.
(5) Opțiunea produce efecte la data stabilită potrivit art. 4 alin. (10) din metodologie și înscrisă în anexa B.
(6) Prin semnarea anexei B, prosumatorul își exprimă acordul prealabil ca valorile disponibile să fie utilizate pentru stingerea totală sau parțială a facturilor eligibile, inclusiv a celor emise care nu au ajuns încă la scadență, în ordinea stabilită prin metodologie și anexa nr. 4 la metodologie.
(7) Acordul nu permite stingerea unor obligații nefacturate, contestate ori viitoare, nu modifică scadența facturilor și nu autorizează furnizorul să păstreze o valoare după închiderea ciclului pentru o factură care urmează să fie emisă.
Art. 12. — Aplicarea alocării și informarea prosumatorului
(1) Furnizorul aplică alocarea potrivit legii, metodologiei, principiilor generale și regulilor obligatorii din anexa nr. 4 la metodologie și procedurii proprii publicate pe pagina sa de internet.
(2) Furnizorul poate utiliza soluția tehnică și fluxurile operaționale proprii, dar nu poate modifica eligibilitatea, ordinea locurilor-sursă, ordinea facturilor, termenele, scadențele, documentele de origine ori rezultatul valoric și nu poate percepe comisioane sau costuri de implementare prosumatorului.
(3) Alocarea se efectuează exclusiv valoric și nu este condiționată de sincronizarea ciclurilor de citire, facturare, emitere ori scadență ale locurilor înscrise în listă. Facturile locurilor simple de consum se emit, se transmit și ajung la scadență potrivit contractelor de furnizare aferente.
(4) Pot fi incluse numai facturi emise, cu sold neachitat, nestins și necontestat. O factură ori un loc contestat se exclude până la soluționarea contestației.
(5) Valoarea primită prin alocare nu transformă locul beneficiar în loc-sursă. Aceeași valoare nu poate fi utilizată de două ori.
(6) Furnizorul finalizează facturarea locurilor de producere și consum, determinarea valorilor disponibile și aplicarea alocării în cel mult 5 zile lucrătoare de la data-limită la care OD trebuie să transmită datele validate. Lipsa datelor pentru un loc nu suspendă procesarea celorlalte locuri; locul respectiv se procesează într-un ciclu suplimentar, în termenul prevăzut de metodologie.
(7) Facturile emise în temeiul regimului anterior își păstrează documentul de origine și scadența inițială și pot contribui la valoarea disponibilă numai după ajungerea la scadența originală, în condițiile metodologiei. Includerea lor nu determină modificarea sau reemiterea documentelor.
(8) Furnizorul transmite decontul de alocare cel târziu în prima zi lucrătoare următoare închiderii ciclului. Decontul evidențiază cel puțin locurile-sursă și valorile utilizate, facturile stinse total sau parțial, valoarea alocată fiecărei facturi, soldul rămas și scadența, locurile ori facturile excluse și valorile care urmează să fie plătite prosumatorului, cu scadențele lor.
(9) Pentru factura stinsă parțial nu se emite o nouă factură numai pentru soldul rămas. Dacă aceasta a ajuns la scadență sau urmează să ajungă la scadență în cel mult 5 zile lucrătoare de la comunicarea decontului, furnizorul evidențiază distinct suma rămasă de plată și data scadenței.

CAPITOLUL VI
Drepturile și obligațiile părților

Art. 13. — Drepturile prosumatorului
Prosumatorul are următoarele drepturi:
a) să vândă furnizorului întreaga cantitate de energie electrică livrată în rețea la locul prevăzut în anexa A și să primească integral și la termen sumele datorate;
b) să beneficieze de mecanismul prevăzut de prezentul contract, precum și de plata directă ori, la opțiune, de alocarea valorică multi-loc;
c) să primească facturile, documentele justificative, deconturile și informațiile necesare verificării operațiunilor;
d) să solicite verificarea și corectarea datelor, documentelor, soldurilor și alocărilor;
e) să modifice lista locurilor și, în condițiile legii, opțiunea, cu efect numai pentru viitor;
f) să schimbe furnizorul fără taxe, penalități ori pierderea creanțelor născute;
g) să formuleze contestații și să utilizeze căile de soluționare prevăzute de lege și de reglementările ANRE.
Art. 14. — Obligațiile prosumatorului
Prosumatorul are următoarele obligații:
a) să mențină condițiile legale pentru calitatea de prosumator și să comunice furnizorului, fără întârziere, modificarea datelor din certificatul de racordare, a puterii instalate, a instalației de stocare, a regimului de sprijin ori a datelor fiscale și bancare relevante;
b) să emită și să transmită factura pentru energia electrică livrată atunci când această obligație îi revine potrivit legii sau să respecte acordul de emitere a facturii în numele și în contul său, după caz;
c) să achite la scadență soldurile facturilor rămase în sarcina sa după stingerea locală a creanțelor reciproce și alocare;
d) să comunice informații complete și corecte pentru verificarea eligibilității locurilor și să notifice schimbările care afectează lista;
e) să permită OD accesul la instalațiile de măsurare, în condițiile legii și ale reglementărilor aplicabile;
f) să nu includă în documentele emise către furnizor energia electrică vândută altor consumatori în condițiile legii.
Art. 15. — Drepturile furnizorului
Furnizorul are următoarele drepturi:
a) să primească documentele și informațiile necesare încheierii și executării contractului;
b) să verifice, în limitele competenței sale, condițiile de eligibilitate și să solicite OD verificarea datelor de măsurare;
c) să solicite corectarea documentelor fiscale ori justificative întocmite eronat;
d) să stingă local creanțele reciproce și să efectueze alocările pentru care prosumatorul și-a exprimat acordul, exclusiv în condițiile legii, metodologiei și prezentului contract;
e) să recupereze sumele plătite necuvenit numai în condițiile legii, pe baza documentelor de corecție și cu respectarea art. 18.
Art. 16. — Obligațiile furnizorului
Furnizorul are următoarele obligații:
a) să cumpere întreaga cantitate de energie electrică livrată în rețea la locul prevăzut în anexa A și să aplice corect mecanismul contractual;
b) să emită ori să asigure emiterea documentelor, să efectueze stingerea locală a creanțelor reciproce, alocarea și plata în termenele prevăzute de lege, metodologie și contract;
c) să păstreze evidențe analitice verificabile privind documentele de origine, scadențele, valorile, facturile beneficiare, alocările, plățile, contestațiile și corecțiile;
d) să nu rețină valori pentru obligații viitoare, să nu transfere valorile ori opțiunile către noul furnizor și să nu condiționeze schimbarea furnizorului de renunțarea la drepturile prosumatorului;
e) să publice și să mențină accesibile pe pagina sa de internet forma în vigoare și arhiva versiunilor anterioare ale procedurii proprii, cu indicarea datei publicării, a datei intrării în vigoare și a perioadei de aplicare a fiecărei versiuni, precum și să aducă la cunoștința prosumatorului, înainte de data aplicării, modificările prevăzute la art. 14 alin. (7) lit. a) din anexa nr. 4 la metodologie;
f) să corecteze operațiunile eronate, să storneze penalitățile generate exclusiv de o întârziere sau eroare imputabilă furnizorului și să restituie sumele încasate ori stinse de două ori;
g) să informeze OD asupra încheierii și încetării contractului în termen de 5 zile lucrătoare de la înregistrarea documentului corespunzător, potrivit art. 4 alin. (4) din ordinul de aprobare a metodologiei;
h) să nu introducă, prin condiții contractuale sau procedura proprie, restricții, costuri ori priorități diferite de cele prevăzute de lege și metodologie;
i) să nu factureze costul dezechilibrelor în cazurile în care legea și metodologia interzic această facturare; pentru capacitățile cărora li se aplică alte obligații tehnice, comerciale ori de echilibrare, să evidențieze distinct regimul aplicabil, fără restrângerea mecanismului ales în condițiile legii.

CAPITOLUL VII
Plăți, penalități, contestații și corecții

Art. 17. — Plata și penalitățile
(1) Plățile furnizorului către prosumator se efectuează în contul indicat în anexa A. Prosumatorul comunică modificarea contului cu cel puțin 5 zile lucrătoare înaintea scadenței; plata efectuată anterior primirii modificării în contul declarat inițial este liberatorie.
[bookmark: _Hlk237860056](2) Documentul aferent energiei electrice livrate și factura aferentă energiei electrice consumate din rețea, emise pentru același loc și aceeași perioadă de facturare, au aceeași scadență. Penalitățile se aplică numai soldului efectiv rămas neachitat după stingerea locală a creanțelor reciproce.
(3) Dacă prosumatorul nu a optat pentru alocarea multi-loc, soldul rezultat după stingerea locală a creanțelor reciproce se plătește la scadență de partea în sarcina căreia acesta a rămas. Penalitățile se calculează începând cu ziua următoare scadenței și numai asupra soldului neachitat.
(4) Dacă prosumatorul a optat pentru alocarea multi-loc, penalitățile se calculează, începând cu ziua următoare scadenței, asupra soldului rămas după stingerea locală a creanțelor reciproce și după alocările înregistrate până la scadență. Alocarea înregistrată după scadență produce efecte de la data înregistrării, fără efect retroactiv, iar de la această dată penalitățile se calculează numai asupra soldului rămas după scăderea valorii alocate.
(5) Penalitățile generate exclusiv de întârzierea sau eroarea imputabilă furnizorului, inclusiv de neefectuarea la termen a unei alocări, se stornează și se evidențiază distinct în documentele transmise prosumatorului.
(6) Pentru neachitarea la scadență a sumelor datorate în temeiul prezentului contract, partea debitoare datorează penalități la nivelul prevăzut în contractul de furnizare aferent locului de producere și consum, aplicat în mod identic furnizorului și prosumatorului. Dacă respectivul contract de furnizare nu stabilește nivelul penalităților, se aplică dobânda legală penalizatoare.
(7) Valoarea totală a penalităților datorate de oricare dintre părți nu poate depăși valoarea debitului principal la care acestea se raportează, dacă legea nu prevede altfel.
(8) Existența opțiunii pentru alocarea multi-loc nu suspendă transmiterea facturilor, nu modifică scadențele și nu înlătură obligația prosumatorului de a achita la scadență soldul rămas în sarcina sa.
Art. 18. — Contestațiile și corecțiile
(1) Contestația se formulează și se soluționează în termenele și condițiile reglementărilor aplicabile. În lipsa unui termen expres, contestația se soluționează în cel mult 30 de zile de la înregistrare.
(2) Locul a cărui apartenență, eligibilitate ori relație contractuală este contestată se exclude temporar din alocare. Dacă este contestată numai o factură, se exclude numai factura respectivă.
(3) După soluționarea contestației, furnizorul efectuează ciclul suplimentar ori ciclul de corecție prevăzut de metodologie și comunică rezultatul prosumatorului.
(4) Dacă o corecție reduce obligația aferentă unei facturi eligibile asupra căreia a fost înregistrată o alocare, valoarea alocată în plus se restaurează la documentul și locul-sursă inițial, se realocă altor facturi eligibile sau, în lipsa acestora, se plătește prosumatorului. Restaurarea nu transformă locul beneficiar în loc-sursă.
(5) Dacă o corecție reduce valoarea unei surse sub valoarea deja alocată, furnizorul reversează alocările începând cu cea mai recentă. Dacă situația nu este imputabilă prosumatorului, pentru suma reconstituită nu se aplică penalități până la expirarea unui termen de 5 zile lucrătoare de la comunicare.
(6) Dacă plata prosumatorului și alocarea au stins aceeași obligație de două ori, furnizorul restituie suma încasată în plus în cel mult 5 zile lucrătoare de la constatare sau de la solicitarea persoanei îndreptățite și nu o păstrează pentru facturi viitoare.
(7) Recuperarea unei valori deja plătite prosumatorului se realizează numai în condițiile legii și ale contractului, pe baza documentului de corecție; furnizorul nu poate efectua reținerea automată din valori viitoare, incerte ori nefacturate.

CAPITOLUL VIII
Modificarea și încetarea contractului

Art. 19. — Modificarea contractului și a anexelor
(1) Contractul se modifică prin act adițional semnat de ambele părți, cu excepția modificărilor care operează de drept potrivit legii și a actualizărilor de preț care rezultă direct din mecanismul prevăzut de prezentul contract.
(2) Anexa B poate fi completată sau actualizată la solicitarea prosumatorului, fără încheierea unor acte distincte pentru contractele celorlalte locuri înscrise în listă. Versiunea validată produce efecte numai pentru ciclurile inițiate după data de la care modificarea devine aplicabilă.
(3) Prosumatorul poate desemna un alt loc de producere și consum eligibil drept loc de referință prin actualizarea anexei contractului aferent noului loc, înainte de încetarea contractului aferent locului de referință existent. De la data validării redesemnării, anexa B aferentă noului loc de referință înlocuiește de drept, pentru viitor, anexa B aferentă fostului loc de referință. Versiunea anterioară se păstrează exclusiv pentru trasabilitate și pentru ciclurile deja închise. Redesemnarea nu afectează operațiunile închise, documentele și scadențele existente.
(4) Clauzele suplimentare propuse de furnizor sunt valabile numai dacă nu restrâng drepturile prosumatorului, nu modifică mecanismul reglementat și nu contravin contractului-cadru.
Art. 20. — Încetarea contractului și schimbarea furnizorului
(1) Contractul încetează la expirarea duratei, la încetarea contractului de furnizare aferent locului, prin acordul părților, prin denunțarea de către prosumator în condițiile reglementărilor aplicabile, la încetarea calității de prosumator, la retragerea licenței furnizorului sau în alte cazuri prevăzute de lege.
(2) Încetarea contractului nu poate fi condiționată de plata prealabilă a unor sume contestate, nu poate împiedica schimbarea furnizorului și nu poate fi condiționată de renunțarea prosumatorului la sumele datorate.
(3) Contractul își încetează aplicabilitatea la data încetării contractului de furnizare pentru locul prevăzut în anexa A, fără a afecta creanțele născute și scadențele stabilite anterior.
(4) Valorile disponibile și opțiunea nu se transferă noului furnizor. Noul furnizor încheie un nou contract reglementat de vânzare-cumpărare, la solicitarea prosumatorului și dacă sunt îndeplinite condițiile legale.
(5) Dacă locul prevăzut în anexa A este locul de referință, opțiunea încetează pentru viitor la schimbarea furnizorului ori la încetarea contractului, cu excepția cazului în care prosumatorul a desemnat în prealabil un alt loc de referință eligibil. Încetarea contractului aferent unui loc înscris în listă, altul decât locul de referință, determină numai eliminarea acelui loc.
Art. 21. — Decontarea finală
(1) După primirea datelor validate necesare, furnizorul întocmește decontul final al operațiunilor aferente prezentului contract, fără a modifica ori a anticipa scadențele documentelor de origine.
(2) Valorile scadente, neachitate și nealocate se plătesc fără întârziere, dar nu mai târziu de 15 zile lucrătoare de la emiterea decontului final. Valorile care nu au ajuns la scadență se plătesc la scadența fiecărui document. Acestea nu se transferă noului furnizor și nu se rețin pentru obligații viitoare. 
(3) Factura cu decontul final al consumului de energie electrică se emite în termenul prevăzut de Regulamentul de furnizare a energiei electrice la clienții finali. Decontul prevăzut la alin. (1) nu modifică termenul și regimul facturii finale de furnizare.
(4) Obligațiile de plată, corecție, confidențialitate, păstrare a evidențelor și soluționare a litigiilor supraviețuiesc încetării în măsura necesară executării drepturilor și obligațiilor născute anterior.

CAPITOLUL IX
Răspunderea, confidențialitatea și soluționarea diferendelor

Art. 22. — Răspunderea și forța majoră
(1) Fiecare parte răspunde pentru neexecutarea ori executarea necorespunzătoare a obligațiilor sale, în condițiile legii și ale prezentului contract.
(2) Neadaptarea sistemelor informatice, deficiențele fluxurilor operaționale sau lipsa procedurii proprii a furnizorului nu pot determina suspendarea, amânarea ori restrângerea drepturilor prosumatorului prevăzute de lege, de metodologie și de prezentul contract. Aceste împrejurări nu constituie, prin ele însele, cazuri de forță majoră.
(3) Forța majoră, constatată în condițiile legii, exonerează de răspundere partea care o invocă, în măsura și pe durata în care aceasta împiedică executarea obligațiilor contractuale.
(4) Partea care invocă forța majoră notifică celeilalte părți apariția evenimentului în termen de 48 de ore de la data la care a luat cunoștință de acesta și transmite documentele justificative în termen de 15 zile de la aceeași dată.
(5) Partea care invocă forța majoră notifică, de asemenea, încetarea evenimentului în termen de 48 de ore de la data la care a luat cunoștință de aceasta și ia toate măsurile rezonabile pentru limitarea efectelor evenimentului.
(6) Forța majoră nu înlătură obligațiile de plată ajunse la scadență anterior producerii evenimentului.
(7) Dacă evenimentul de forță majoră durează mai mult de 60 de zile, oricare dintre părți poate denunța contractul, fără plata unor despăgubiri, cu păstrarea obligațiilor și creanțelor născute anterior încetării.
Art. 23. — Confidențialitatea și datele cu caracter personal
(1) Părțile păstrează confidențialitatea informațiilor comerciale nepublice primite în executarea contractului și le utilizează numai în scopurile pentru care au fost comunicate.
(2) Obligația nu se aplică informațiilor solicitate de autorități, OD, “OPCOM” — S.A. ori alte entități îndreptățite potrivit legii, informațiilor devenite publice fără culpa părții destinatare și informațiilor transmise prestatorilor supuși unor obligații echivalente de confidențialitate.
(3) Datele cu caracter personal se prelucrează pentru încheierea și executarea contractului, îndeplinirea obligațiilor legale și apărarea drepturilor părților, potrivit legislației aplicabile. Furnizorul comunică persoanei vizate informarea proprie privind prelucrarea datelor.
Art. 24. — Comunicările
(1) Comunicările se transmit prin e-mail, contul de client, poștă, curier sau prin alte mijloace convenite în anexa A, care permit dovedirea transmiterii și păstrarea conținutului.
(2) Facturile, deconturile și notificările se consideră comunicate la data stabilită de reglementările aplicabile canalului utilizat. Modificarea datelor de contact se notifică fără întârziere.
(3) Procedura proprie a furnizorului este disponibilă la adresa indicată în anexa A. Modificarea exclusiv tehnică a canalelor ori a adresei de publicare nu necesită act adițional, dacă nu afectează drepturile sau obligațiile prosumatorului.
Art. 25. — Soluționarea diferendelor
(1) Părțile urmăresc soluționarea pe cale amiabilă a diferendelor, pe baza documentelor și evidențelor aferente operațiunilor contestate.
(2) Dacă soluționarea amiabilă nu este posibilă, părțile pot utiliza procedurile ANRE în limitele competențelor acesteia, mecanismele de soluționare alternativă aplicabile consumatorilor ori se pot adresa instanțelor judecătorești competente.
(3) Formularea unei contestații nu suspendă plata părții necontestate și nu împiedică schimbarea furnizorului.

CAPITOLUL X
Dispoziții finale

Art. 26. — Clauze finale
(1) Cesiunea drepturilor și obligațiilor se poate realiza numai în condițiile legii. Furnizorul nu poate transfera către o societate afiliată ori către noul furnizor obligația sa de cumpărare, valorile datorate prosumatorului sau opțiunea de alocare, în lipsa unui temei legal și a acordului prosumatorului, după caz.
(2) Anexa A — Fișa locului de producere și consum și clauzele specifice și anexa D — Declarația prosumatorului și, după caz, anexa B — Formularul opțiunii și lista multi-loc și anexa C — Acordul prealabil și procedura de acceptare privind emiterea facturii în numele și în contul prosumatorului fac parte integrantă din prezentul contract. 
(3) Contractul se încheie pe suport hârtie sau prin mijloace electronice care permit identificarea părților, exprimarea consimțământului și păstrarea înscrisului. Fiecare parte primește un exemplar.
(4) Prezentul contract a fost încheiat astăzi, ...................., la ..................................................... 

	VÂNZĂTOR/PROSUMATOR
	CUMPĂRĂTOR/FURNIZOR

	Nume/reprezentant: ................................................
Semnătură: ..............................................................
Data: ......................................................................
	Nume/reprezentant: ................................................
Semnătură: ..............................................................
Data: ......................................................................




Anexa A la contractul-cadru prevăzut în anexa nr. 1 la metodologie

FIȘA LOCULUI DE PRODUCERE ȘI CONSUM ȘI CLAUZELE SPECIFICE
	1. POD
	................................................................................................................

	2. Adresa locului
	................................................................................................................

	3. Operator de distribuție
	................................................................................................................

	4. Certificat de racordare
	nr. ............................ din data de ............................

	5. Putere electrică instalată
	............................ kW

	6. Instalație de stocare
	☐ nu   ☐ da; putere/capacitate: ........................................................

	7. Contract de furnizare
	nr. ............................ din data de ............................

	8. Durata contractului de furnizare
	de la ............................ până la ............................ / nedeterminată

	9. Data intrării în vigoare a contractului de vânzare-cumpărare
	............................

	10. Scadența documentelor pentru aceeași perioadă
	documentele aferente aceleiași perioade au aceeași scadență, determinată potrivit contractului de furnizare și metodologiei; data concretă se înscrie în fiecare document


Date privind mecanismul
	Mecanism
	regularizare financiară

	Preț
	PMP PZU aferent lunii în care energia electrică a fost produsă și livrată, publicat de “OPCOM” — S.A.

	Autoritate/instituție publică ce solicită mecanismul
	☐ nu   ☐ da; temei/documente: ........................................................................


Regimul documentelor și al comunicărilor
	Obligația legală a prosumatorului de a emite factură
	☐ nu   ☐ da

	Emiterea facturii în numele și în contul prosumatorului
	☐ nu se aplică   ☐ anexa C se aplică de la data de ............................

	Înregistrarea în scopuri de TVA
	☐ nu   ☐ da; cod de înregistrare în scopuri de TVA: ........................................; data: ............................

	Aplicarea sistemului TVA la încasare
	☐ nu   ☐ da; data de la care se aplică: ............................

	Regimul de taxare inversă potrivit art. 331 din Codul fiscal
	☐ neaplicabil   ☐ aplicabil potrivit condițiilor legale; data: ............................

	Canal principal de comunicare
	☐ e-mail   ☐ cont client   ☐ poștă   ☐ altul: ........................................

	Adresă e-mail/corespondență
	................................................................................................................

	Procedura proprie a furnizorului
	adresă internet: ........................................................................ versiune/data: ............................

	Cont IBAN pentru plata directă
	................................................................................................................

	Titular cont
	................................................................................................................



Loc de referință contractuală
☐ Prezentul loc este desemnat loc de referință contractuală; se completează anexa B.
☐ Prezentul loc nu este desemnat loc de referință contractuală; anexa B nu se completează la acest contract.

Actualizarea datelor de contact, bancare, fiscale și a adresei de publicare a procedurii se comunică în scris și nu necesită act adițional dacă nu modifică identitatea părților, POD, mecanismul, prețul contractual ori alte drepturi și obligații.

	VÂNZĂTOR/PROSUMATOR — Nume: ................................................
Semnătură/data: ............................................................................
	CUMPĂRĂTOR/FURNIZOR — Nume: ..............................................
Semnătură/data: ............................................................................




Anexa B la contractul-cadru prevăzut în anexa nr. 1 la metodologie

FORMULARUL OPȚIUNII ȘI LISTA MULTI-LOC
Prezenta anexă se completează numai dacă prosumatorul optează pentru alocarea multi-loc și numai la contractul aferent locului de referință contractuală declarat de prosumator. Pentru aceeași opțiune și aceeași listă nu se completează anexe identice la celelalte contracte de vânzare-cumpărare.
Plata directă a valorilor disponibile nu necesită completarea prezentei anexe.

	Prosumator
	................................................................................................................

	Contractul locului de referință
	nr. ............................ din data de ............................

	POD loc de referință
	................................................................................................................

	Data solicitării
	............................


A. Opțiunea pentru alocarea multi-loc

☐ Solicit alocarea valorilor disponibile pentru stingerea facturilor eligibile de energie electrică aferente locurilor înscrise în tabelul 1.

Tabelul 1 — Lista unică a locurilor de energie electrică
	Nrcrt
	Tip loc
	POD
	Adresă
	OD
	Contract de furnizare
	Contract de vânzare-cumpărare / mecanism
	Putere instalată (kW)
	Certificat de racordare nr./data

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	


Note: (1) Tip loc: loc de producere și consum/loc simplu de consum. 
(2) Contractul de vânzare-cumpărare, mecanismul, puterea electrică instalată și certificatul de racordare se completează numai pentru locurile de producere și consum. 
(3) Numărul curent are rol exclusiv de identificare în formular și nu reprezintă o prioritate. Lista nu stabilește surse, beneficiari, asocieri ori subgrupuri. 
(4) Un loc de producere și consum fără contract reglementat de vânzare-cumpărare, nou sau aflat în derulare, nu este eligibil. 
(5) Tabelul se extinde cu numărul de rânduri necesar.

Acordul prosumatorului
(1) Prin semnare, prosumatorul solicită aplicarea variantei bifate și declară că locurile înscrise îi aparțin și că informațiile furnizate sunt complete și corecte.
(2) Pentru opțiunea de alocare, prosumatorul își exprimă acordul prealabil pentru stingerea totală sau parțială a facturilor eligibile emise, inclusiv a celor care nu au ajuns la scadență, în ordinea obligatorie prevăzută de metodologie și anexa nr. 4 la metodologie.
(3) Acordul nu privește obligații nefacturate, contestate ori viitoare, nu modifică scadențele și nu permite păstrarea valorilor pentru facturi care urmează să fie emise.
(4) Prosumatorul ia act că facturile continuă să fie transmise și trebuie să achite la scadență soldul rămas după alocare, astfel cum este comunicat prin decont.

Rezultatul verificării furnizorului
	Lista validată
	☐ integral   ☐ parțial, potrivit comunicării anexate

	Locuri respinse și motivul concret
	................................................................................................................
................................................................................................................

	Data finalizării verificării
	............................

	Data de la care opțiunea produce efecte, stabilită potrivit art. 4 alin. (10) din metodologie și art. 11 alin. (5) din contract
	............................


Data de la care opțiunea produce efecte se completează de furnizor odată cu comunicarea rezultatului validării listei.

Modificarea listei se solicită în scris. Formularul actualizat, validat de furnizor, înlocuiește pentru viitor versiunea anterioară, fără afectarea ciclurilor închise, a documentelor și a scadențelor existente.

	VÂNZĂTOR/PROSUMATOR — Nume: ................................................
Semnătură/data: ............................................................................
	CUMPĂRĂTOR/FURNIZOR — Nume: ..............................................
Semnătură/data: ............................................................................




1
Anexa C la contractul-cadru prevăzut în anexa nr. 1 la metodologie

ACORD PREALABIL ȘI PROCEDURĂ DE ACCEPTARE
privind emiterea facturii de către cumpărător/furnizor în numele și în contul vânzătorului/prosumatorului
	Vânzător/Prosumator
	................................................................................................................

	Cumpărător/Furnizor
	................................................................................................................

	Contractul-cadru
	nr. ............................ din data de ............................

	POD
	................................................................................................................


Art. 1. — Obiectul și temeiul acordului
(1) Prezenta anexă constituie acordul prealabil al părților și stabilește procedura de acceptare a facturilor emise de cumpărător/furnizor în numele și în contul vânzătorului/prosumatorului, potrivit art. 319 alin. (18) din Codul fiscal și normelor metodologice de aplicare a acestuia.
(2) Acordul se aplică facturilor aferente energiei electrice produse din surse regenerabile și livrate în rețeaua electrică la POD-ul indicat mai sus, pentru întreaga perioadă în care prosumatorul are obligația legală de a emite factură.
(3) Prezenta anexă face parte integrantă din contractul-cadru și se aplică de la data de ............................ 
Art. 2. — Emiterea facturii
(1) Furnizorul emite factura în cel mult 2 zile lucrătoare de la data la care sunt disponibile cumulativ datele complete și validate transmise de OD, prețul și celelalte elemente determinate potrivit legii, metodologiei și contractului-cadru, precum și datele fiscale comunicate de prosumator.
(2) Factura cuprinde toate elementele obligatorii prevăzute de legislația fiscală, inclusiv mențiunea «autofactură», și identifică distinct POD-ul și perioada de facturare.
(3) Facturile se emit în cadrul unei serii distincte, stabilite astfel: seria ............................; regula/intervalul de numerotare ................................................................................................................  Furnizorul asigură unicitatea și continuitatea numerotării.
(4) Factura se transmite prin sistemul RO e-Factura și prin canalul de comunicare prevăzut în anexa A, numai în cazurile și condițiile stabilite de lege.
Art. 3. — Procedura de acceptare
(1) Furnizorul pune factura la dispoziția prosumatorului în ziua emiterii, prin canalul de comunicare prevăzut în anexa A.
(2) Prosumatorul poate comunica obiecții motivate în termen de 2 zile lucrătoare de la punerea facturii la dispoziție. În lipsa unor obiecții comunicate în acest termen, factura se consideră acceptată.
(3) Comunicarea unei obiecții motivate determină tratarea facturii ca document contestat. Factura se exclude din procesul de alocare până la soluționarea obiecției, fără suspendarea procesării celorlalte locuri și facturi.
(4) Dacă obiecția este întemeiată, furnizorul emite documentul de corecție în numele și în contul prosumatorului, cu păstrarea legăturii cu factura inițială. Factura sau valoarea devenită eligibilă se include într-un ciclu suplimentar.
(5) Acceptarea expresă sau implicită nu împiedică solicitarea ulterioară a corectării unei erori materiale ori fiscale.
Art. 4. — Datele fiscale și răspunderea părților
(1) Prosumatorul declară că datele fiscale înscrise în anexa A sunt complete și corecte și comunică furnizorului, fără întârziere, orice modificare a acestora.
(2) Furnizorul răspunde pentru emiterea facturii pe baza datelor validate, pentru aplicarea elementelor contractuale și pentru respectarea procedurii prevăzute în prezenta anexă. Prosumatorul răspunde pentru exactitatea datelor fiscale comunicate și pentru obligațiile fiscale care îi revin potrivit legii.
(3) Emiterea facturii de către furnizor în numele și în contul prosumatorului nu modifică natura operațiunii și nu înlătură obligațiile declarative, de evidență și de plată care revin fiecărei părți potrivit legislației fiscal-contabile.
Art. 5. — Corectarea și păstrarea documentelor
(1) Corectarea ori stornarea facturilor se efectuează de furnizor, în numele și în contul prosumatorului, potrivit legislației fiscal-contabile, cu identificarea documentului inițial.
(2) Părțile păstrează facturile, confirmările de transmitere, obiecțiile, răspunsurile și documentele de corecție în termenele prevăzute de lege și le pun la dispoziția autorităților competente, la solicitare.
Art. 6. — Durata acordului
(1) Acordul se aplică pe durata stabilită de părți, atât timp cât prosumatorul are obligația legală de a emite factură.
(2) Oricare dintre părți poate denunța acordul cu un preaviz de 30 de zile. Încetarea produce efecte numai pentru facturile aferente perioadelor de facturare ulterioare împlinirii preavizului.
(3) După încetarea acordului, prosumatorul emite facturile potrivit legislației fiscale. Încetarea nu afectează facturile emise anterior și nici obligația de corectare și păstrare a acestora.

	VÂNZĂTOR/PROSUMATOR
Nume: ........................................................
Semnătură/data: ...............................................
	CUMPĂRĂTOR/FURNIZOR
Nume: ........................................................
Semnătură/data: ...............................................


[bookmark: _Hlk237861136]



Anexa D la contractul-cadru prevăzut în anexa nr. 1 la metodologie

DECLARAȚIA PROSUMATORULUI

Subsemnatul/Subscrisa .................................................., în calitate de prosumator, cunoscând prevederile legale privind falsul în declarații, declar pe propria răspundere următoarele:
1. Producerea de energie electrică nu constituie activitatea mea comercială sau profesională principală.
2. Nu beneficiez, pentru aceeași cantitate de energie electrică livrată în rețea, de mecanisme incompatibile de sprijin; □ nu dețin acreditare în sistemul de promovare prin certificate verzi / □ dețin acreditare în sistemul de promovare prin certificate verzi și mă oblig să depun solicitarea de suspendare și să îndeplinesc formalitățile prevăzute de reglementările aplicabile.
3. Statutul fiscal: □ am / □ nu am obligația legală de a emite factură potrivit Codului fiscal; □ sunt / □ nu sunt înregistrat(ă) în scopuri de TVA; □ aplic / □ nu aplic sistemul TVA la încasare.
4. Energia electrică vândută consumatorilor racordați la barele centralei electrice: □ nu este cazul / □ este determinată distinct și nu este inclusă în cantitatea livrată în rețea.
5. Mă oblig să notific furnizorului, în termen de 10 zile lucrătoare, orice modificare a elementelor declarate.
 
Data ...............                    Semnătura .........................


ANEXA nr. 2
la metodologie
CONTRACT-CADRU
de vânzare-cumpărare a energiei electrice livrate în rețeaua electrică, pentru aplicarea mecanismului de compensare cantitativă
Nr. .................... din data de ....................

CAPITOLUL I
Părțile contractante
Între ........................................................................................................, persoană fizică/persoană juridică/autoritate sau instituție publică, cu domiciliul/sediul în ........................................................................................................, CNP/CUI ............................, nr. de înregistrare ............................, cont IBAN ........................................................ deschis la ........................................................, telefon ............................, e-mail ........................................................, reprezentată legal prin ........................................................................................................, în calitate de vânzător și prosumator, denumită în continuare prosumator,
și
........................................................................................................, furnizor de energie electrică, cu sediul în ........................................................................................................, CUI ............................, nr. de înregistrare ............................, cont IBAN ........................................................ deschis la ........................................................, titular al licenței ANRE nr. ............................, reprezentat legal prin ........................................................................................................, în calitate de cumpărător și furnizor, denumit în continuare furnizor,

denumite individual partea și împreună părțile, s-a încheiat prezentul contract, cu respectarea Legii energiei electrice și a gazelor naturale nr. 123/2012, cu modificările și completările ulterioare, și a Metodologiei privind regulile de comercializare, facturare, decontare și alocare valorică multi-loc aplicabile prosumatorilor, denumită în continuare metodologia.

CAPITOLUL II
Dispoziții generale

Art. 1. — Terminologie și interpretare
(1) Termenii și expresiile utilizate în prezentul contract au semnificația prevăzută în Legea nr. 123/2012, în Codul fiscal, în metodologie și în celelalte reglementări ANRE aplicabile. Prezentul contract nu introduce definiții distincte de cele cuprinse în metodologie.
(2) Trimiterile la lege, metodologie și la reglementările aplicabile se înțeleg ca trimiteri la forma în vigoare în perioada în care se produce operațiunea juridică sau comercială respectivă.
(3) În caz de neconcordanță, prevederile aplicabile se determină în ordinea ierarhiei juridice a actelor normative:
a) legea, Codul fiscal și celelalte dispoziții legale imperative;
b) ordinul de aprobare, metodologia și anexele acesteia;
c) prezentul contract;
d) procedura proprie a furnizorului.
Procedura proprie a furnizorului nu poate modifica, restrânge sau condiționa drepturile și obligațiile prevăzute de lege, de metodologie sau de prezentul contract.
Art. 2. — Obiectul contractului
(1) Obiectul prezentului contract îl constituie vânzarea de către prosumator și cumpărarea de către furnizor a întregii cantități de energie electrică produsă din surse regenerabile și livrată în rețeaua electrică la locul de producere și consum identificat în anexa A, precum și aplicarea mecanismului de compensare cantitativă.
(2) Prezentul contract reglementează, după caz, stingerea locală a creanțelor reciproce, plata directă a valorii disponibile și alocarea valorică multi-loc solicitată de prosumator.
(3) Energia electrică furnizată consumatorilor racordați la barele centralei electrice ori printr-o rețea electrică directă, dacă este cazul, nu face obiectul prezentului contract și se tratează potrivit legislației aplicabile.
(4) Contractul nu stabilește cantități minime sau maxime de energie electrică ce trebuie livrate și nu permite aplicarea unor penalități pentru abaterea față de prognoze ori estimări.
Art. 3. — Locul de producere și consum și condițiile de eligibilitate
(1) Prezentul contract se încheie pentru un singur loc de producere și consum, identificat prin POD în anexa A. Pentru fiecare alt loc de producere și consum se încheie un contract reglementat de vânzare-cumpărare distinct.
(2) Prosumatorul declară că deține certificatul de racordare în care sunt înscrise calitatea de prosumator și puterea electrică instalată, că producerea energiei electrice nu constituie activitatea sa comercială sau profesională principală și că îndeplinește condițiile referitoare la cumulul ori suspendarea mecanismelor de sprijin, după caz.
(3) Furnizorul verifică documentele care intră în responsabilitatea sa, iar OD verifică elementele privind racordarea și măsurarea, în limitele atribuțiilor stabilite prin lege și reglementările ANRE.
(4) Dacă prosumatorul este o autoritate sau instituție publică prevăzută la art. 73¹ alin. (2) din Legea nr. 123/2012, semnarea prezentului contract constituie solicitarea și opțiunea sa pentru aplicarea mecanismului de compensare cantitativă, indiferent de puterea electrică instalată, fără înlăturarea obligațiilor tehnice, comerciale ori de echilibrare aplicabile potrivit legii.
(5) Pierderea unei condiții de eligibilitate se notifică celeilalte părți fără întârziere și produce efectele prevăzute de lege și metodologie numai pentru viitor, fără afectarea creanțelor deja născute.
Art. 4. — Intrarea în vigoare și durata
(1) Contractul intră în vigoare la data de ...................., dar nu înaintea datei intrării în vigoare a contractului de furnizare aferent locului prevăzut în anexa A și a îndeplinirii condițiilor legale de aplicare a mecanismului.
(2) Contractul se încheie pe o durată egală cu durata contractului de furnizare a energiei electrice aferent aceluiași loc de producere și consum și se prelungește de drept în cazul prelungirii contractului de furnizare, pentru aceeași perioadă. Durata minimă a opțiunii privind destinația valorii energiei electrice nu determină prelungirea duratei prezentului contract.
(3) Încetarea contractului nu afectează drepturile și obligațiile născute anterior și nici identitatea, regimul juridic ori scadența documentelor emise.

CAPITOLUL III
Măsurarea, documentele și regimul fiscal

Art. 5. — Măsurarea și datele de facturare
(1) Energia electrică consumată din rețea și energia electrică livrată în rețea se măsoară distinct și se citește lunar de OD pentru aceeași perioadă calendaristică, potrivit reglementărilor aplicabile.
(2) Datele validate transmise de OD constituie baza facturării. Dacă punctul de măsurare nu coincide cu punctul de delimitare, OD aplică pierderile sau corecțiile stabilite prin reglementările în vigoare.
(3) În cazul indisponibilității temporare a datelor validate, estimarea și regularizarea ulterioară se efectuează potrivit reglementărilor de măsurare și metodologiei, fără penalizarea prosumatorului pentru diferențe care nu îi sunt imputabile.
(4) Furnizorul pune la dispoziția prosumatorului, la cerere și fără costuri, datele de măsurare și elementele de calcul utilizate la emiterea documentelor.
Art. 6. — Emiterea și transmiterea documentelor
(1) Facturarea aferentă locului de producere și consum se efectuează lunar, în una sau mai multe facturi ori documente justificative, după caz, pe baza datelor validate de OD.
(2) Pentru prosumatorul care are obligația legală de a emite factură, furnizorul emite factura pentru energia electrică produsă din surse regenerabile și livrată în rețeaua electrică, în numele și în contul prosumatorului, potrivit art. 73¹ alin. (3) lit. e) din Legea nr. 123/2012 și legislației fiscal-contabile. Acordul prealabil și procedura de acceptare sunt prevăzute în anexa C, care face parte integrantă din prezentul contract. Acordul nu poate fi revocat unilateral pe durata aplicării mecanismului de compensare cantitativă, atât timp cât prosumatorul are obligația legală de a emite factură.
(3) Pentru prosumatorul care nu are obligația legală de a emite factură, furnizorul emite un document justificativ care cuprinde cel puțin denumirea documentului, seria/numărul și data emiterii, datele de identificare ale părților, POD-ul și perioada de facturare, temeiul legal, cantitatea de energie electrică livrată determinată pe baza datelor validate de OD, prețul unitar și valoarea, regimul fiscal aplicabil, după caz, scadența, referința la documentul corectat, dacă este cazul, și identificarea persoanei responsabile de emitere. Documentul stă la baza evidențierilor contabile și a decontării prevăzute de lege și metodologie.
(4) Facturile se transmit prin sistemul RO e-Factura numai în cazurile prevăzute de lege. Corectarea ori stornarea documentelor se efectuează potrivit legislației fiscal-contabile, cu păstrarea legăturii dintre documentul inițial și documentul corectiv.
(5) Furnizorul transmite factura de furnizare și documentele anexate cu respectarea termenului prevăzut de Regulamentul de furnizare a energiei electrice la clienții finali, astfel încât prosumatorul să poată achita până la scadență soldul rămas după compensarea locală și, după caz, după alocare.
(6) Decontul de alocare este un document nefiscal. Acesta nu înlocuiește factura, nu modifică baza de impozitare, nu determină reemiterea facturii și nu creează prin el însuși o exigibilitate fiscală distinctă.
(7) Pentru prosumatorul persoană fizică cu putere instalată de cel mult 27 kW care nu are obligația legală de a emite factură, furnizorul evidențiază cu semnul plus valoarea energiei electrice consumate din rețea și cu semnul minus valoarea energiei electrice livrate, în factura de furnizare ori într-un document care face parte din aceasta, potrivit metodologiei.

CAPITOLUL IV
Mecanismul de decontare, facturarea și plata

Art. 7. — Determinarea cantităților și a valorilor
(1) Furnizorul cumpără întreaga cantitate de energie electrică livrată în rețea la locul prevăzut în anexa A, începând cu data intrării în vigoare a prezentului contract.
(2) Pentru fiecare perioadă de facturare se determină cantitatea compensată Q_C = min(Q_L, Q_R) și cantitatea livrată în exces Q_E = max(Q_L − Q_R, 0), unde Q_L este cantitatea de energie electrică livrată, iar Q_R este cantitatea de energie electrică consumată din rețea la același loc și în aceeași perioadă de facturare.
(3) Cantitățile livrate în exces nu se reportează în kWh în perioadele ulterioare; acestea se facturează și se decontează valoric în perioada în care au fost livrate.
(4) Prețul de decontare este prețul energiei electrice active prevăzut în contractul de furnizare aferent locului prevăzut în anexa A, fără componentele excluse prin lege și metodologie.
(5) Pentru un preț constant în perioada de facturare, valorile se determină potrivit formulelor V_C = Q_C × P_D, V_E = Q_E × P_D și V_L = V_C + V_E. Dacă prețul se modifică în interiorul perioadei de facturare, valoarea se determină pe subperioade omogene de preț potrivit metodologiei.
(6) Modificarea prețului energiei electrice active prevăzut în contractul de furnizare se reflectă în prețul de decontare de la data aplicării sale, fără încheierea unui act adițional la prezentul contract.
Art. 8. — Facturarea și stingerea locală a creanțelor reciproce
(1) Pentru fiecare perioadă de facturare, furnizorul emite factura de furnizare și, pentru prosumatorul care are obligația legală de a emite factură, factura pentru energia electrică produsă și livrată în rețea, în numele și în contul prosumatorului. Pentru prosumatorul care nu are obligația legală de a emite factură, furnizorul emite documentul justificativ prevăzut la art. 6 alin. (3). Energia electrică consumată din rețea, energia electrică compensată și energia electrică livrată în exces se evidențiază distinct în documentele corespunzătoare, potrivit metodologiei și regimului fiscal aplicabil.
(2) Documentul aferent energiei electrice livrate și factura aferentă energiei electrice consumate din rețea, pentru aceeași perioadă, au aceeași scadență. Scadența concretă se înscrie în fiecare document și se stabilește potrivit anexei A și contractului de furnizare.
(3) Creanța furnizorului rezultată din factura de furnizare și creanța prosumatorului rezultată din documentul emis pentru energia electrică livrată se sting local, la același loc și pentru aceeași perioadă, în limita valorii celei mai mici.
(4) După stingerea locală a creanțelor reciproce, furnizorul determină distinct valoarea disponibilă în favoarea prosumatorului sau obligația rămasă în sarcina acestuia. Operațiunea nu modifică elementele cantitative ori valorice ale documentelor emise și nu determină reemiterea acestora.
Art. 9. — Destinația valorii disponibile
(1) Dacă prosumatorul nu a optat pentru alocarea multi-loc, valoarea rămasă în favoarea sa după stingerea locală a creanțelor reciproce se plătește la scadența documentului de origine, în contul indicat în anexa A.
(2) Dacă prosumatorul optează pentru alocarea multi-loc, opțiunea și lista locurilor se consemnează în anexa B la contractul aferent locului de referință contractuală, iar valoarea disponibilă se utilizează potrivit metodologiei, anexei nr. 4 la aceasta și procedurii proprii a furnizorului.
(3) Pentru prosumatorul persoană fizică ce îndeplinește condițiile art. 73¹ alin. (3¹) și (3²) din Legea nr. 123/2012, destinația aleasă poate fi energia electrică sau gazele naturale, în condițiile art. 11 și ale anexei B. Cele două destinații sunt alternative și nu se combină în aceeași perioadă de opțiune.
(4) Valoarea rămasă după parcurgerea tuturor facturilor eligibile se plătește prosumatorului la scadența documentului de origine. Furnizorul nu poate păstra această valoare pentru obligații viitoare sau pentru facturi care urmează să fie emise.
(5) Agregarea valorilor în vederea alocării ori evidențierea lor într-un decont nu modifică documentele de origine și scadențele acestora.

CAPITOLUL V
Opțiunea și alocarea valorică multi-loc

Art. 10. — Locul de referință și lista multi-loc
(1) Prosumatorul care solicită alocarea desemnează un singur loc de producere și consum drept loc de referință contractuală. Opțiunea și lista unică a locurilor se consemnează în anexa B numai la contractul aferent locului de referință.
(2) Desemnarea locului de referință are exclusiv rolul de a identifica contractul prin care se exercită și se administrează opțiunea. Aceasta nu atribuie locului respectiv calitatea de loc-sursă și nu limitează participarea celorlalte locuri înscrise în lista validată.
(3) Lista cuprinde, fără asociere, subgrupare ori ordine de prioritate, locurile de producere și consum și locurile simple de consum pentru care se solicită alocarea. Calitatea efectivă de loc-sursă sau de loc beneficiar se stabilește în fiecare ciclu, pe baza documentelor existente.
(4) Un loc de producere și consum poate fi inclus în listă numai dacă pentru acesta există un contract reglementat de vânzare-cumpărare nou sau aflat în derulare. Toate locurile trebuie să aparțină aceluiași prosumator, să fie în portofoliul aceluiași furnizor și să fie racordate la rețeaua aceluiași OD, cu excepția expresă prevăzută la alin. (5).
(5) Pentru prosumatorul persoană fizică ce îndeplinește condițiile art. 73¹ alin. (3¹) din Legea nr. 123/2012, lista poate cuprinde toate locurile eligibile de energie electrică aflate în portofoliul aceluiași furnizor, indiferent de OD, sau, alternativ, toate locurile eligibile de consum de gaze naturale aflate în portofoliul furnizorului comun.
(6) Furnizorul verifică eligibilitatea și comunică lista validată, locurile respinse și motivul concret al respingerii în cel mult 5 zile lucrătoare de la primirea documentației complete.
Art. 11. — Exercitarea și efectele opțiunii
(1) Plata directă a valorii disponibile la scadența documentului de origine se aplică în lipsa opțiunii pentru alocarea multi-loc. Opțiunea pentru alocarea multi-loc se exercită exclusiv prin completarea și semnarea anexei B.
(2) Anexa B se completează numai la contractul aferent locului de referință contractuală. Aceeași listă și aceeași opțiune nu se anexează contractelor aferente celorlalte locuri de producere și consum.
(3) Pentru același prosumator și același furnizor există o singură opțiune de alocare multi-loc și o singură listă multi-loc activă. Instrumentul prin care acestea se exprimă este cel aferent contractului locului de referință contractuală, potrivit metodologiei.
(4) Pentru aceeași listă de locuri, prosumatorul nu încheie acte adiționale și nu completează anexe distincte pentru fiecare loc de producere și consum. Furnizorul aplică opțiunea tuturor locurilor înscrise în lista validată, indiferent de locul de producere și consum desemnat drept loc de referință contractuală.
(5) Opțiunea produce efecte la data stabilită potrivit art. 4 alin. (10) din metodologie și înscrisă în anexa B.  
(6) Prin semnarea anexei B, prosumatorul își exprimă acordul prealabil ca valorile disponibile să fie utilizate pentru stingerea totală sau parțială a facturilor eligibile, inclusiv a celor emise care nu au ajuns încă la scadență, în ordinea stabilită prin metodologie și anexa nr. 4 la metodologie.
(7) Opțiunea privind destinația valorii energiei electrice, exprimată potrivit variantei B.1 sau B.2, se menține pentru o perioadă de cel puțin 12 luni, calculată de la data prevăzută la alin. (5), atât timp cât există un contract în vigoare aferent unui loc de referință contractuală eligibil, sub rezerva situațiilor prevăzute la alin. (8).
(8) Perioada prevăzută la alin. (7) nu prelungește durata contractului și nu limitează dreptul prosumatorului de a schimba furnizorul. Încetarea contractului locului de referință contractuală sau schimbarea furnizorului la acest loc determină încetarea pentru viitor a opțiunii, chiar dacă perioada de 12 luni nu s-a împlinit, cu excepția cazului în care prosumatorul a desemnat în prealabil, potrivit metodologiei, un alt loc de referință eligibil. Pierderea ultimului loc eligibil de producere și consum determină încetarea pentru viitor a opțiunii. Schimbarea furnizorului ori încetarea contractului pentru un alt loc înscris în lista multi-loc determină numai eliminarea locului respectiv din listă. 
(9) După împlinirea perioadei minime de 12 luni, prosumatorul poate modifica opțiunea, cu respectarea condițiilor și termenelor prevăzute de metodologie. În lipsa unei solicitări de modificare, opțiunea se menține până la încetarea acesteia în condițiile alin. (8).
Art. 12. — Aplicarea alocării și informarea prosumatorului
(1) Furnizorul aplică alocarea potrivit legii, metodologiei, principiilor generale și regulilor obligatorii din anexa nr. 4 la metodologie și procedurii proprii publicate pe pagina sa de internet.
(2) Furnizorul poate utiliza soluția tehnică și fluxurile operaționale proprii, dar nu poate modifica eligibilitatea, ordinea locurilor-sursă, ordinea facturilor, termenele, scadențele, documentele de origine ori rezultatul valoric și nu poate percepe comisioane sau costuri de implementare prosumatorului.
(3) Alocarea se efectuează exclusiv valoric și nu este condiționată de sincronizarea ciclurilor de citire, facturare, emitere ori scadență ale locurilor înscrise în listă. Facturile locurilor simple de consum se emit, se transmit și ajung la scadență potrivit contractelor de furnizare aferente.
(4) Pot fi incluse numai facturi emise, cu sold neachitat, nestins și necontestat. O factură ori un loc contestat se exclude până la soluționarea contestației.
(5) Valoarea primită prin alocare nu transformă locul beneficiar în loc-sursă. Aceeași valoare nu poate fi utilizată de două ori.
(6) Furnizorul finalizează facturarea locurilor de producere și consum, determinarea valorilor disponibile și aplicarea alocării în cel mult 5 zile lucrătoare de la data-limită la care OD trebuie să transmită datele validate. Lipsa datelor pentru un loc nu suspendă procesarea celorlalte locuri; locul respectiv se procesează într-un ciclu suplimentar, în termenul prevăzut de metodologie.
(7) Facturile emise în temeiul regimului anterior își păstrează documentul de origine și scadența inițială și pot contribui la valoarea disponibilă numai după ajungerea la scadența originală, în condițiile metodologiei. Includerea lor nu determină modificarea sau reemiterea documentelor.
(8) Furnizorul transmite decontul de alocare cel târziu în prima zi lucrătoare următoare închiderii ciclului. Decontul evidențiază cel puțin locurile-sursă și valorile utilizate, facturile stinse total sau parțial, valoarea alocată fiecărei facturi, soldul rămas și scadența, locurile ori facturile excluse și valorile care urmează să fie plătite prosumatorului, cu scadențele lor.
(9) Pentru factura stinsă parțial nu se emite o nouă factură numai pentru soldul rămas. Dacă aceasta a ajuns la scadență sau urmează să ajungă la scadență în cel mult 5 zile lucrătoare de la comunicarea decontului, furnizorul evidențiază distinct suma rămasă de plată și data scadenței.

CAPITOLUL VI
Drepturile și obligațiile părților

Art. 13. — Drepturile prosumatorului
Prosumatorul are următoarele drepturi:
a) să vândă furnizorului întreaga cantitate de energie electrică livrată în rețea la locul prevăzut în anexa A și să primească integral și la termen sumele datorate;
b) să beneficieze de mecanismul prevăzut de prezentul contract, precum și de plata directă ori, la opțiune, de alocarea valorică multi-loc;
c) să primească facturile, documentele justificative, deconturile și informațiile necesare verificării operațiunilor;
d) să solicite verificarea și corectarea datelor, documentelor, soldurilor și alocărilor;
e) să modifice lista locurilor și, în condițiile legii, opțiunea, cu efect numai pentru viitor;
f) să schimbe furnizorul fără taxe, penalități ori pierderea creanțelor născute;
g) să formuleze contestații și să utilizeze căile de soluționare prevăzute de lege și de reglementările ANRE.
Art. 14. — Obligațiile prosumatorului
Prosumatorul are următoarele obligații:
a) să mențină condițiile legale pentru calitatea de prosumator și să comunice furnizorului, fără întârziere, modificarea datelor din certificatul de racordare, a puterii instalate, a instalației de stocare, a regimului de sprijin ori a datelor fiscale și bancare relevante;
b) să comunice furnizorului informațiile fiscale necesare emiterii facturii în numele și în contul său, să notifice orice modificare a acestora și să respecte procedura de acceptare prevăzută în anexa C;
c) să achite la scadență soldurile facturilor rămase în sarcina sa după compensarea locală și alocare;
d) să comunice informații complete și corecte pentru verificarea eligibilității locurilor și să notifice schimbările care afectează lista;
e) să permită OD accesul la instalațiile de măsurare, în condițiile legii și ale reglementărilor aplicabile;
f) să nu includă în documentele emise către furnizor energia electrică vândută altor consumatori în condițiile legii.
Art. 15. — Drepturile furnizorului
Furnizorul are următoarele drepturi:
a) să primească documentele și informațiile necesare încheierii și executării contractului;
b) să verifice, în limitele competenței sale, condițiile de eligibilitate și să solicite OD verificarea datelor de măsurare;
c) să solicite corectarea documentelor fiscale ori justificative întocmite eronat;
d) să stingă local creanțele reciproce și să efectueze alocările pentru care prosumatorul și-a exprimat acordul, exclusiv în condițiile legii, metodologiei și prezentului contract;
e) să recupereze sumele plătite necuvenit numai în condițiile legii, pe baza documentelor de corecție și cu respectarea art. 18.
Art. 16. — Obligațiile furnizorului
Furnizorul are următoarele obligații:
a) să cumpere întreaga cantitate de energie electrică livrată în rețea la locul prevăzut în anexa A și să aplice corect mecanismul contractual;
b) să emită ori să asigure emiterea documentelor, să efectueze compensarea locală, alocarea și plata în termenele prevăzute de lege, metodologie și contract;
c) să păstreze evidențe analitice verificabile privind documentele de origine, scadențele, valorile, facturile beneficiare, alocările, plățile, contestațiile și corecțiile;
d) să nu rețină valori pentru obligații viitoare, să nu transfere valorile ori opțiunile către noul furnizor și să nu condiționeze schimbarea furnizorului de renunțarea la drepturile prosumatorului;
e) să publice și să mențină accesibile pe pagina sa de internet forma în vigoare și arhiva versiunilor anterioare ale procedurii proprii, cu indicarea datei publicării, a datei intrării în vigoare și a perioadei de aplicare a fiecărei versiuni, precum și să aducă la cunoștința prosumatorului, înainte de data aplicării, modificările prevăzute la art. 14 alin. (7) lit. a) din anexa nr. 4 la metodologie;
f) să corecteze operațiunile eronate, să storneze penalitățile generate exclusiv de o întârziere sau eroare imputabilă furnizorului și să restituie sumele încasate ori stinse de două ori;
g) să informeze OD asupra încheierii și încetării contractului în termen de 5 zile lucrătoare de la înregistrarea documentului corespunzător, potrivit art. 4 alin. (4) din ordinul de aprobare a metodologiei;
h) să nu introducă, prin condiții contractuale sau procedura proprie, restricții, costuri ori priorități diferite de cele prevăzute de lege și metodologie;
i) să nu factureze costul dezechilibrelor în cazurile în care legea și metodologia interzic această facturare; pentru capacitățile cărora li se aplică alte obligații tehnice, comerciale ori de echilibrare, să evidențieze distinct regimul aplicabil, fără restrângerea mecanismului ales în condițiile legii.

CAPITOLUL VII
Plăți, penalități, contestații și corecții

Art. 17. — Plata și penalitățile
(1) Plățile furnizorului către prosumator se efectuează în contul indicat în anexa A. Prosumatorul comunică modificarea contului cu cel puțin 5 zile lucrătoare înaintea scadenței; plata efectuată anterior primirii modificării în contul declarat inițial este liberatorie.
(2) Documentul aferent energiei electrice livrate și factura aferentă energiei electrice consumate din rețea, emise pentru același loc și aceeași perioadă de facturare, au aceeași scadență. Penalitățile se aplică numai soldului efectiv rămas neachitat după stingerea locală a creanțelor reciproce.
(3) Dacă prosumatorul nu a optat pentru alocarea multi-loc, soldul rezultat după stingerea locală a creanțelor reciproce se plătește la scadență de partea în sarcina căreia acesta a rămas. Penalitățile se calculează începând cu ziua următoare scadenței și numai asupra soldului neachitat.
(4) Dacă prosumatorul a optat pentru alocarea multi-loc, penalitățile se calculează, începând cu ziua următoare scadenței, asupra soldului rămas după stingerea locală a creanțelor reciproce și după alocările înregistrate până la scadență. Alocarea înregistrată după scadență produce efecte de la data înregistrării, fără efect retroactiv, iar de la această dată penalitățile se calculează numai asupra soldului rămas după scăderea valorii alocate.
(5) Penalitățile generate exclusiv de întârzierea sau eroarea imputabilă furnizorului, inclusiv de neefectuarea la termen a unei alocări, se stornează și se evidențiază distinct în documentele transmise prosumatorului.
(6) Pentru neachitarea la scadență a sumelor datorate în temeiul prezentului contract, partea debitoare datorează penalități la nivelul prevăzut în contractul de furnizare aferent locului de producere și consum, aplicat în mod identic furnizorului și prosumatorului. Dacă respectivul contract de furnizare nu stabilește nivelul penalităților, se aplică dobânda legală penalizatoare.
(7) Valoarea totală a penalităților datorate de oricare dintre părți nu poate depăși valoarea debitului principal la care acestea se raportează, dacă legea nu prevede altfel.
(8) Existența opțiunii pentru alocarea multi-loc nu suspendă transmiterea facturilor, nu modifică scadențele și nu înlătură obligația prosumatorului de a achita la scadență soldul rămas în sarcina sa.
Art. 18. — Contestațiile și corecțiile
(1) Contestația se formulează și se soluționează în termenele și condițiile reglementărilor aplicabile. În lipsa unui termen expres, contestația se soluționează în cel mult 30 de zile de la înregistrare.
(2) Locul a cărui apartenență, eligibilitate ori relație contractuală este contestată se exclude temporar din alocare. Dacă este contestată numai o factură, se exclude numai factura respectivă.
(3) După soluționarea contestației, furnizorul efectuează ciclul suplimentar ori ciclul de corecție prevăzut de metodologie și comunică rezultatul prosumatorului.
(4) Dacă o corecție reduce obligația aferentă unei facturi eligibile asupra căreia a fost înregistrată o alocare, valoarea alocată în plus se restaurează la documentul și locul-sursă inițial, se realocă altor facturi eligibile sau, în lipsa acestora, se plătește prosumatorului. Restaurarea nu transformă locul beneficiar în loc-sursă.
(5) Dacă o corecție reduce valoarea unei surse sub valoarea deja alocată, furnizorul reversează alocările începând cu cea mai recentă. Dacă situația nu este imputabilă prosumatorului, pentru suma reconstituită nu se aplică penalități până la expirarea unui termen de 5 zile lucrătoare de la comunicare.
(6) Dacă plata prosumatorului și alocarea au stins aceeași obligație de două ori, furnizorul restituie suma încasată în plus în cel mult 5 zile lucrătoare de la constatare sau de la solicitarea persoanei îndreptățite și nu o păstrează pentru facturi viitoare.
(7) Recuperarea unei valori deja plătite prosumatorului se realizează numai în condițiile legii și ale contractului, pe baza documentului de corecție; furnizorul nu poate efectua reținerea automată din valori viitoare, incerte ori nefacturate.

CAPITOLUL VIII
Modificarea și încetarea contractului

Art. 19. — Modificarea contractului și a anexelor
(1) Contractul se modifică prin act adițional semnat de ambele părți, cu excepția modificărilor care operează de drept potrivit legii și a actualizărilor de preț care rezultă direct din mecanismul prevăzut de prezentul contract.
(2) Anexa B poate fi completată sau actualizată la solicitarea prosumatorului, fără încheierea unor acte distincte pentru contractele celorlalte locuri înscrise în listă. Versiunea validată produce efecte numai pentru ciclurile inițiate după data de la care modificarea devine aplicabilă.
(3) Prosumatorul poate desemna un alt loc de producere și consum eligibil drept loc de referință prin actualizarea anexei contractului aferent noului loc, înainte de încetarea contractului aferent locului de referință existent. De la data validării redesemnării, anexa B aferentă noului loc de referință înlocuiește de drept, pentru viitor, anexa B aferentă fostului loc de referință. Versiunea anterioară se păstrează exclusiv pentru trasabilitate și pentru ciclurile deja închise. Redesemnarea nu afectează operațiunile închise, documentele și scadențele existente.
(4) Clauzele suplimentare propuse de furnizor sunt valabile numai dacă nu restrâng drepturile prosumatorului, nu modifică mecanismul reglementat și nu contravin contractului-cadru.
Art. 20. — Încetarea contractului și schimbarea furnizorului
(1) Contractul încetează la expirarea duratei, la încetarea contractului de furnizare aferent locului, prin acordul părților, prin denunțarea de către prosumator în condițiile reglementărilor aplicabile, la încetarea calității de prosumator, la retragerea licenței furnizorului sau în alte cazuri prevăzute de lege.
(2) Încetarea contractului nu poate fi condiționată de plata prealabilă a unor sume contestate, nu poate împiedica schimbarea furnizorului și nu poate fi condiționată de renunțarea prosumatorului la sumele datorate.
(3) Contractul își încetează aplicabilitatea la data încetării contractului de furnizare pentru locul prevăzut în anexa A, fără a afecta creanțele născute și scadențele stabilite anterior.
(4) Valorile disponibile și opțiunea nu se transferă noului furnizor. Noul furnizor încheie un nou contract reglementat de vânzare-cumpărare, la solicitarea prosumatorului și dacă sunt îndeplinite condițiile legale.
(5) Dacă locul prevăzut în anexa A este locul de referință, opțiunea încetează pentru viitor la schimbarea furnizorului ori la încetarea contractului, cu excepția cazului în care prosumatorul a desemnat în prealabil un alt loc de referință eligibil. Încetarea contractului aferent unui loc înscris în listă, altul decât locul de referință, determină numai eliminarea acelui loc.
Art. 21. — Decontarea finală
(1) După primirea datelor validate necesare, furnizorul întocmește decontul final al operațiunilor aferente prezentului contract, fără a modifica ori a anticipa scadențele documentelor de origine.
(2) Valorile scadente, neachitate și nealocate se plătesc fără întârziere, dar nu mai târziu de 15 zile lucrătoare de la emiterea decontului final. Valorile care nu au ajuns la scadență se plătesc la scadența fiecărui document. Acestea nu se transferă noului furnizor și nu se rețin pentru obligații viitoare.
(3) Factura cu decontul final al consumului de energie electrică se emite în termenul prevăzut de Regulamentul de furnizare a energiei electrice la clienții finali. Decontul prevăzut la alin. (1) nu modifică termenul și regimul facturii finale de furnizare.
(4) Obligațiile de plată, corecție, confidențialitate, păstrare a evidențelor și soluționare a litigiilor supraviețuiesc încetării în măsura necesară executării drepturilor și obligațiilor născute anterior.
(5) În cazurile în care compensarea cantitativă încetează la data de 31 decembrie 2030 potrivit legii și metodologiei, furnizorul informează prosumatorul cu cel puțin 60 de zile înainte. Vânzarea la PMP PZU nu se aplică automat și necesită solicitarea prosumatorului și adaptarea prospectivă a contractului.
(6) La încetarea opțiunilor de destinație, valorile nescadente se plătesc la scadența documentelor de origine, iar valorile deja scadente și neachitate se plătesc fără întârziere, dar nu mai târziu de 15 zile lucrătoare de la emiterea decontului final, fără reținere pentru obligații viitoare.

CAPITOLUL IX
Răspunderea, confidențialitatea și soluționarea diferendelor

Art. 22. — Răspunderea și forța majoră
(1) Fiecare parte răspunde pentru neexecutarea ori executarea necorespunzătoare a obligațiilor sale, în condițiile legii și ale prezentului contract.
(2) Neadaptarea sistemelor informatice, deficiențele fluxurilor operaționale sau lipsa procedurii proprii a furnizorului nu pot determina suspendarea, amânarea ori restrângerea drepturilor prosumatorului prevăzute de lege, de metodologie și de prezentul contract. Aceste împrejurări nu constituie, prin ele însele, cazuri de forță majoră.
(3) Forța majoră, constatată în condițiile legii, exonerează de răspundere partea care o invocă, în măsura și pe durata în care aceasta împiedică executarea obligațiilor contractuale.
(4) Partea care invocă forța majoră notifică celeilalte părți apariția evenimentului în termen de 48 de ore de la data la care a luat cunoștință de acesta și transmite documentele justificative în termen de 15 zile de la aceeași dată.
(5) Partea care invocă forța majoră notifică, de asemenea, încetarea evenimentului în termen de 48 de ore de la data la care a luat cunoștință de aceasta și ia toate măsurile rezonabile pentru limitarea efectelor evenimentului.
(6) Forța majoră nu înlătură obligațiile de plată ajunse la scadență anterior producerii evenimentului.
(7) Dacă evenimentul de forță majoră durează mai mult de 60 de zile, oricare dintre părți poate denunța contractul, fără plata unor despăgubiri, cu păstrarea obligațiilor și creanțelor născute anterior încetării.
Art. 23. — Confidențialitatea și datele cu caracter personal
(1) Părțile păstrează confidențialitatea informațiilor comerciale nepublice primite în executarea contractului și le utilizează numai în scopurile pentru care au fost comunicate.
(2) Obligația nu se aplică informațiilor solicitate de autorități, OD, “OPCOM” — S.A. ori alte entități îndreptățite potrivit legii, informațiilor devenite publice fără culpa părții destinatare și informațiilor transmise prestatorilor supuși unor obligații echivalente de confidențialitate.
(3) Datele cu caracter personal se prelucrează pentru încheierea și executarea contractului, îndeplinirea obligațiilor legale și apărarea drepturilor părților, potrivit legislației aplicabile. Furnizorul comunică persoanei vizate informarea proprie privind prelucrarea datelor.
Art. 24. — Comunicările
(1) Comunicările se transmit prin e-mail, contul de client, poștă, curier sau prin alte mijloace convenite în anexa A, care permit dovedirea transmiterii și păstrarea conținutului.
(2) Facturile, deconturile și notificările se consideră comunicate la data stabilită de reglementările aplicabile canalului utilizat. Modificarea datelor de contact se notifică fără întârziere.
(3) Procedura proprie a furnizorului este disponibilă la adresa indicată în anexa A. Modificarea exclusiv tehnică a canalelor ori a adresei de publicare nu necesită act adițional, dacă nu afectează drepturile sau obligațiile prosumatorului.
Art. 25. — Soluționarea diferendelor
(1) Părțile urmăresc soluționarea pe cale amiabilă a diferendelor, pe baza documentelor și evidențelor aferente operațiunilor contestate.
(2) Dacă soluționarea amiabilă nu este posibilă, părțile pot utiliza procedurile ANRE în limitele competențelor acesteia, mecanismele de soluționare alternativă aplicabile consumatorilor ori se pot adresa instanțelor judecătorești competente.
(3) Formularea unei contestații nu suspendă plata părții necontestate și nu împiedică schimbarea furnizorului.

CAPITOLUL X
Dispoziții finale

Art. 26. — Clauze finale
(1) Cesiunea drepturilor și obligațiilor se poate realiza numai în condițiile legii. Furnizorul nu poate transfera către o societate afiliată ori către noul furnizor obligația sa de cumpărare, valorile datorate prosumatorului sau opțiunea de alocare, în lipsa unui temei legal și a acordului prosumatorului, după caz.
(2) Anexa A — Fișa locului de producere și consum și clauzele specifice, anexa D — Declarația prosumatorului și, după caz, anexa B — Formularul opțiunii și lista multi-loc și anexa C — Acordul prealabil și procedura de acceptare privind emiterea facturii în numele și în contul prosumatorului fac parte integrantă din prezentul contract. Anexa B se completează numai dacă prosumatorul optează pentru alocarea multi-loc, iar anexa C se aplică prosumatorului care are obligația legală de a emite factură.
(3) Contractul se încheie pe suport hârtie sau prin mijloace electronice care permit identificarea părților, exprimarea consimțământului și păstrarea înscrisului. Fiecare parte primește un exemplar.
(4) Prezentul contract a fost încheiat astăzi, ...................., la ......................................................
	VÂNZĂTOR/PROSUMATOR
	CUMPĂRĂTOR/FURNIZOR

	Nume/reprezentant: ................................................
Semnătură: ..............................................................
Data: ......................................................................
	Nume/reprezentant: ................................................
Semnătură: ..............................................................
Data: ......................................................................




Anexa A la contractul-cadru prevăzut în anexa nr. 2 la metodologie

FIȘA LOCULUI DE PRODUCERE ȘI CONSUM ȘI CLAUZELE SPECIFICE
	1. POD
	................................................................................................................

	2. Adresa locului
	................................................................................................................

	3. Operator de distribuție
	................................................................................................................

	4. Certificat de racordare
	nr. ............................ din data de ............................

	5. Putere electrică instalată
	............................ kW

	6. Instalație de stocare
	☐ nu   ☐ da; putere/capacitate: ........................................................

	7. Contract de furnizare
	nr. ............................ din data de ............................

	8. Durata contractului de furnizare
	de la ............................ până la ............................ / nedeterminată

	9. Data intrării în vigoare a contractului de vânzare-cumpărare
	............................

	10. Scadența documentelor pentru aceeași perioadă
	documentele aferente aceleiași perioade au aceeași scadență, determinată potrivit contractului de furnizare și metodologiei; data concretă se înscrie în fiecare document


Date privind mecanismul
	Mecanism
	compensare cantitativă

	Preț de decontare
	prețul energiei electrice active din contractul de furnizare, fără componentele excluse de lege și metodologie; referință/formulă: ........................................................................

	Persoană fizică cu putere instalată de cel mult 27 kW
	☐ nu   ☐ da

	Autoritate/instituție publică ce solicită mecanismul
	☐ nu   ☐ da; temei/documente: ........................................................................


Regimul documentelor și al comunicărilor
	Obligația legală a prosumatorului de a emite factură
	☐ nu   ☐ da

	Emiterea facturii în numele și în contul prosumatorului
	☐ nu se aplică   ☐ anexa C se aplică de la data de ............................

	Înregistrarea în scopuri de TVA
	☐ nu   ☐ da; cod de înregistrare în scopuri de TVA: ........................................; data: ............................

	Aplicarea sistemului TVA la încasare
	☐ nu   ☐ da; data de la care se aplică: ............................

	Regimul de taxare inversă potrivit art. 331 din Codul fiscal
	☐ neaplicabil   ☐ aplicabil potrivit condițiilor legale; data: ............................

	Canal principal de comunicare
	☐ e-mail   ☐ cont client   ☐ poștă   ☐ altul: ........................................

	Adresă e-mail/corespondență
	................................................................................................................

	Procedura proprie a furnizorului
	adresă internet: ........................................................................ versiune/data: ............................

	Cont IBAN pentru plata directă
	................................................................................................................

	Titular cont
	................................................................................................................



Loc de referință contractuală
☐ Prezentul loc este desemnat loc de referință contractuală; se completează anexa B.
☐ Prezentul loc nu este desemnat loc de referință contractuală; anexa B nu se completează la acest contract.

Actualizarea datelor de contact, bancare, fiscale și a adresei de publicare a procedurii se comunică în scris și nu necesită act adițional dacă nu modifică identitatea părților, POD, mecanismul, prețul contractual ori alte drepturi și obligații.

	VÂNZĂTOR/PROSUMATOR — Nume: ................................................
Semnătură/data: ............................................................................
	CUMPĂRĂTOR/FURNIZOR — Nume: ..............................................
Semnătură/data: ............................................................................




Anexa B la contractul-cadru prevăzut în anexa nr. 2 la metodologie

FORMULARUL OPȚIUNII ȘI LISTA MULTI-LOC
Anexa se completează numai dacă prosumatorul optează pentru alocarea multi-loc și numai la contractul aferent locului de referință contractuală declarat de prosumator. Pentru plata directă a valorilor disponibile nu se completează anexa B.

Pentru aceeași opțiune și aceeași listă nu se completează anexe identice la celelalte contracte de vânzare-cumpărare.
	Prosumator
	................................................................................................................

	Contractul locului de referință
	nr. ............................ din data de ............................

	POD loc de referință
	................................................................................................................

	Data solicitării
	............................


A. Opțiunea multi-loc
Se completează pentru prosumatorii care nu intră în categoria persoanelor fizice prevăzute la secțiunea B:
☐ Solicit alocarea valorilor disponibile pentru stingerea facturilor eligibile de energie electrică aferente locurilor înscrise în tabelul 1.
B. Opțiunea prosumatorului persoană fizică prevăzut la art. 73¹ alin. (3¹) și (3²) din Legea nr. 123/2012
Se bifează o singură variantă, alternativă:

☐ B.1. Solicit alocarea pentru facturile eligibile de energie electrică aferente tuturor locurilor înscrise în tabelul 1, aflate în portofoliul aceluiași furnizor, indiferent de OD.
☐ B.2. Solicit alocarea pentru facturile eligibile de gaze naturale aferente tuturor locurilor de consum de  gaze naturale înscrise în tabelul 2, aflate în portofoliul furnizorului comun.
Perioada destinației B.1/B.2: de la ............................ până la ............................, dar nu mai puțin de 12 luni. Perioada minimă nu se aplică plății directe și nu limitează schimbarea furnizorului.

Tabelul 1 — Lista unică a locurilor de energie electrică
	Nr crt
	Tip loc
	POD
	Adresă
	OD
	Contract de furnizare
	Contract de vânzare-cumpărare / mecanism
	Putere instalată (kW)
	Certificat de racordare nr/data

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	


Note: (1) Tip loc: loc de producere și consum/loc simplu de consum. 
(2) Contractul de vânzare-cumpărare, mecanismul, puterea electrică instalată și certificatul de racordare se completează numai pentru locurile de producere și consum. 
(3) Numărul curent are rol exclusiv de identificare în formular și nu reprezintă o prioritate. Lista nu stabilește surse, beneficiari, asocieri ori subgrupuri. 
(4) Un loc de producere și consum fără contract reglementat de vânzare-cumpărare, nou sau aflat în derulare, nu este eligibil.
 (5) Tabelul se extinde cu numărul de rânduri necesar.

Tabelul 2 — Lista locurilor de consum de gaze naturale
	Nr. crt.
	Cod loc de consum
	Adresă
	Contract de furnizare gaze naturale

	
	
	
	

	
	
	
	

	
	
	
	

	
	
	
	



Acordul prosumatorului
(1) Prin semnare, prosumatorul solicită aplicarea variantei bifate și declară că locurile înscrise îi aparțin și că informațiile furnizate sunt complete și corecte.
(2) Pentru opțiunea de alocare, prosumatorul își exprimă acordul prealabil pentru stingerea totală sau parțială a facturilor eligibile emise, inclusiv a celor care nu au ajuns la scadență, în ordinea obligatorie prevăzută de metodologie și anexa nr. 4 la metodologie.
(3) Acordul nu privește obligații nefacturate, contestate ori viitoare, nu modifică scadențele și nu permite păstrarea valorilor pentru facturi care urmează să fie emise.
(4) Prosumatorul ia act că facturile continuă să fie transmise și trebuie să achite la scadență soldul rămas după alocare, astfel cum este comunicat prin decont.

Rezultatul verificării furnizorului
	Lista validată
	☐ integral   ☐ parțial, potrivit comunicării anexate

	Locuri respinse și motivul concret
	................................................................................................................
................................................................................................................

	Data finalizării verificării
	............................

	Data de la care opțiunea produce efecte, stabilită potrivit art. 4 alin. (10) din metodologie și art. 11 alin. (5) din contract
	............................



Data de la care opțiunea produce efecte se completează de furnizor odată cu comunicarea rezultatului validării listei.

Modificarea listei se solicită în scris. Formularul actualizat, validat de furnizor, înlocuiește pentru viitor versiunea anterioară, fără afectarea ciclurilor închise, a documentelor și a scadențelor existente.

	VÂNZĂTOR/PROSUMATOR — Nume: ................................................
Semnătură/data: ............................................................................
	CUMPĂRĂTOR/FURNIZOR — Nume: ..............................................
Semnătură/data: ............................................................................







Anexa C la contractul-cadru prevăzut în anexa nr. 2 la metodologie

ACORD PREALABIL ȘI PROCEDURĂ DE ACCEPTARE
privind emiterea facturii de către cumpărător/furnizor în numele și în contul vânzătorului/prosumatorului
	Vânzător/Prosumator
	................................................................................................................

	Cumpărător/Furnizor
	................................................................................................................

	Contractul-cadru
	nr. ............................ din data de ............................

	POD
	................................................................................................................


Art. 1. — Obiectul și temeiul acordului
(1) Prezenta anexă constituie acordul prealabil al părților și stabilește procedura de acceptare a facturilor emise de cumpărător/furnizor în numele și în contul vânzătorului/prosumatorului, potrivit art. 73¹ alin. (3) lit. e) din Legea nr. 123/2012, art. 319 alin. (18) din Codul fiscal și normelor metodologice de aplicare a acestuia.
(2) Acordul se aplică facturilor aferente energiei electrice produse din surse regenerabile și livrate în rețeaua electrică la POD-ul indicat mai sus, pentru întreaga perioadă în care prosumatorul are obligația legală de a emite factură.
(3) Prezenta anexă face parte integrantă din contractul-cadru și se aplică de la data de ............................ 
Art. 2. — Emiterea facturii
(1) Furnizorul emite factura în cel mult 2 zile lucrătoare de la data la care sunt disponibile cumulativ datele complete și validate transmise de OD, prețul și celelalte elemente determinate potrivit legii, metodologiei și contractului-cadru, precum și datele fiscale comunicate de prosumator.
(2) Factura cuprinde toate elementele obligatorii prevăzute de legislația fiscală, inclusiv mențiunea «autofactură», și identifică distinct POD-ul și perioada de facturare.
(3) Facturile se emit în cadrul unei serii distincte, stabilite astfel: seria ............................; regula/intervalul de numerotare ................................................................................................................  Furnizorul asigură unicitatea și continuitatea numerotării.
(4) Factura se transmite prin sistemul RO e-Factura și prin canalul de comunicare prevăzut în anexa A, numai în cazurile și condițiile stabilite de lege.
Art. 3. — Procedura de acceptare
(1) Furnizorul pune factura la dispoziția prosumatorului în ziua emiterii, prin canalul de comunicare prevăzut în anexa A.
(2) Prosumatorul poate comunica obiecții motivate în termen de 2 zile lucrătoare de la punerea facturii la dispoziție. În lipsa unor obiecții comunicate în acest termen, factura se consideră acceptată.
(3) Comunicarea unei obiecții motivate determină tratarea facturii ca document contestat. Factura se exclude din procesul de alocare până la soluționarea obiecției, fără suspendarea procesării celorlalte locuri și facturi.
(4) Dacă obiecția este întemeiată, furnizorul emite documentul de corecție în numele și în contul prosumatorului, cu păstrarea legăturii cu factura inițială. Factura sau valoarea devenită eligibilă se include într-un ciclu suplimentar.
(5) Acceptarea expresă sau implicită nu împiedică solicitarea ulterioară a corectării unei erori materiale ori fiscale.
Art. 4. — Datele fiscale și răspunderea părților
(1) Prosumatorul declară că datele fiscale înscrise în anexa A sunt complete și corecte și comunică furnizorului, fără întârziere, orice modificare a acestora.
(2) Furnizorul răspunde pentru emiterea facturii pe baza datelor validate, pentru aplicarea elementelor contractuale și pentru respectarea procedurii prevăzute în prezenta anexă. Prosumatorul răspunde pentru exactitatea datelor fiscale comunicate și pentru obligațiile fiscale care îi revin potrivit legii.
(3) Emiterea facturii de către furnizor în numele și în contul prosumatorului nu modifică natura operațiunii și nu înlătură obligațiile declarative, de evidență și de plată care revin fiecărei părți potrivit legislației fiscal-contabile.
Art. 5. — Corectarea și păstrarea documentelor
(1) Corectarea ori stornarea facturilor se efectuează de furnizor, în numele și în contul prosumatorului, potrivit legislației fiscal-contabile, cu identificarea documentului inițial.
(2) Părțile păstrează facturile, confirmările de transmitere, obiecțiile, răspunsurile și documentele de corecție în termenele prevăzute de lege și le pun la dispoziția autorităților competente, la solicitare.
Art. 6. — Durata acordului
(1) Acordul se aplică pe întreaga durată a contractului în care prosumatorul are obligația legală de a emite factură și nu poate fi revocat unilateral.
(2) Acordul încetează la încetarea contractului, la pierderea obligației legale de facturare de către prosumator sau în celelalte cazuri prevăzute expres de lege.
(3) Încetarea acordului nu afectează facturile emise anterior și nici obligația părților de a le corecta și păstra.

	VÂNZĂTOR/PROSUMATOR
Nume: ........................................................
Semnătură/data: ...............................................
	CUMPĂRĂTOR/FURNIZOR
Nume: ........................................................
Semnătură/data: ...............................................








Anexa D la contractul-cadru prevăzut în anexa nr. 2 la metodologie

DECLARAȚIA PROSUMATORULUI

Subsemnatul/Subscrisa .................................................., în calitate de prosumator, cunoscând prevederile legale privind falsul în declarații, declar pe propria răspundere următoarele:
1. Producerea de energie electrică nu constituie activitatea mea comercială sau profesională principală.
2. Nu beneficiez, pentru aceeași cantitate de energie electrică livrată în rețea, de mecanisme incompatibile de sprijin; □ nu dețin acreditare în sistemul de promovare prin certificate verzi / □ dețin acreditare în sistemul de promovare prin certificate verzi și mă oblig să depun solicitarea de suspendare și să îndeplinesc formalitățile prevăzute de reglementările aplicabile.
3. Statutul fiscal: □ am / □ nu am obligația legală de a emite factură potrivit Codului fiscal; □ sunt / □ nu sunt înregistrat(ă) în scopuri de TVA; □ aplic / □ nu aplic sistemul TVA la încasare.
4. Energia electrică vândută consumatorilor racordați la barele centralei electrice: □ nu este cazul / □ este determinată distinct și nu este inclusă în cantitatea livrată în rețea.
5. Mă oblig să notific furnizorului, în termen de 10 zile lucrătoare, orice modificare a elementelor declarate.
 
Data ...............                    Semnătura .........................


ANEXA nr. 3 la metodologie

ACT ADIȚIONAL-CADRU
pentru exercitarea opțiunilor în contractele de vânzare-cumpărare aflate în derulare
privind aplicarea mecanismului multi-loc și destinația valorii disponibile

Nr. .......... din data de ....................
la contractul de vânzare-cumpărare a energiei electrice nr……..din data……


Art. 1. — Obiectul și domeniul actului adițional
(1) Prezentul act adițional consemnează solicitarea prosumatorului privind aplicarea mecanismului multi-loc și, după caz, opțiunea de destinație a valorii disponibile rezultate din compensarea cantitativă sau regularizarea financiară.
(2) Prezentul act adițional se încheie exclusiv pentru contractul reglementat de vânzare-cumpărare aferent locului de referință declarat de prosumator și identificat prin POD în prezentul act adițional și face parte integrantă numai din acest contract. Opțiunea și lista validate se aplică tuturor locurilor înscrise, fără ca prezentul act adițional să devină parte integrantă din contractele aferente celorlalte locuri.
 (3) Actul adițional nu condiționează și nu modifică dispozițiile care operează direct în temeiul Legii nr. 160/2026.
(4) Pentru același prosumator și același furnizor există o singură opțiune de alocare multi-loc și o singură listă activă. Instrumentul activ este cel aferent contractului locului de referință contractuală, indiferent dacă are forma prezentului act adițional sau a anexei la un contract nou. 

Art. 2. — Solicitarea de alocare
(1) Prosumatorul bifează o singură variantă:
☐ A. Nu solicit alocarea multi-loc. Valorile disponibile se plătesc direct la scadențele documentelor de origine.
☐ B. Solicit alocarea multi-loc a valorilor disponibile, potrivit destinației aplicabile și listelor validate.
(2) Prosumatorul persoană fizică cu putere instalată de cel mult 27 kW pe loc de consum care a bifat varianta B selectează o singură destinație:
☐ B.1. energie electrică — toate locurile eligibile aflate în portofoliul aceluiași furnizor, indiferent de OD;
☐ B.2. gaze naturale — locurile eligibile înscrise în tabelul A2, aflate în portofoliul furnizorului comun.
(3) Opțiunea privind destinația valorii energiei electrice se exprimă pentru o perioadă de cel puțin 12 luni, calculată de la data de la care aceasta produce efecte, și se menține atât timp cât există un contract în vigoare aferent unui loc de referință contractuală eligibil. Perioada minimă a opțiunii nu prelungește durata contractului și nu limitează dreptul prosumatorului de a schimba furnizorul. Încetarea contractului locului de referință contractuală sau schimbarea furnizorului la acest loc determină încetarea pentru viitor a opțiunii, cu excepția cazului în care prosumatorul a desemnat în prealabil, potrivit metodologiei, un alt loc de referință eligibil.
(4) Pierderea ultimului loc eligibil de producere și consum determină încetarea pentru viitor a opțiunii.
(5) Pentru prosumatorii care nu intră sub incidența alin. (2), varianta B produce efecte exclusiv pentru facturile eligibile de energie electrică aferente locurilor înscrise în tabelul A1.
Art. 3. — Lista locurilor
(1) Prosumatorul înscrie în tabelul A1 locurile de producere și consum și locurile simple de consum pentru care solicită aplicarea mecanismului multi-loc.
(2) Lista nu cuprinde asocieri, subgrupuri sau priorități. Calitatea de loc-sursă sau de loc beneficiar se determină în fiecare ciclu potrivit metodologiei și anexei nr. 4. 
(3) Procedura proprie a furnizorului aplică aceste reguli și nu le poate modifica.
(4) Furnizorul verifică eligibilitatea fiecărui loc și comunică prosumatorului lista validată, locurile respinse și motivul concret al respingerii în cel mult 5 zile lucrătoare de la primirea documentației complete.

Art. 4. — Acordul pentru stingerea convențională
(1) Prin semnarea prezentului act adițional, prosumatorul își exprimă acordul prealabil ca valorile disponibile să fie utilizate pentru stingerea totală sau parțială a facturilor eligibile, inclusiv a celor care nu au ajuns încă la scadență, în ordinea prevăzută în anexa nr. 4 la metodologie și aplicată prin procedura proprie a furnizorului. 
(2) Acordul nu permite stingerea unei obligații nefacturate, contestate sau viitoare și nu autorizează furnizorul să păstreze o valoare după închiderea ciclului pentru o factură care urmează să fie emisă.
(3) Alocarea nu anulează și nu determină reemiterea facturilor. Soldul rămas și scadența inițială se comunică prin decontul de alocare.

Art. 5. — Data producerii efectelor
(1) Opțiunea și lista produc efecte de la 1 ianuarie 2027 dacă actul adițional este semnat de ambele părți, iar în celelalte cazuri din prima zi a primei perioade calendaristice complete ulterioare îndeplinirii condițiilor de către prosumator. Întârzierea validării sau a configurării imputabilă furnizorului nu amână data producerii efectelor.
(2) Opțiunea se aplică valorilor disponibile constituite începând cu data prevăzută la alin. (1) și soldurilor facturilor aferente regimului anterior care ajung la scadența originală după această dată.
(3) Facturile emise înaintea datei prevăzute la alin. (1) pot fi incluse dacă au sold eligibil la momentul de referință. Scadența lor nu se modifică.

Art. 6. — Modificarea opțiunii și a listei
(1) Modificarea listei se solicită în scris și produce efecte numai pentru ciclurile inițiate după validarea modificării, fără afectarea operațiunilor închise.
(2) Pentru prosumatorul prevăzut la art. 2 alin. (2), schimbarea destinației B.1/B.2 se poate realiza numai după împlinirea perioadei minime de 12 luni, fără a aduce atingere dreptului de schimbare a furnizorului.
(3) Adăugarea sau eliminarea unui loc în cadrul aceleiași destinații nu reprezintă schimbarea opțiunii de destinație.

Art. 7. — Contestațiile și corecțiile
(1) Locul a cărui apartenență, eligibilitate sau relație contractuală este contestată se exclude temporar. Dacă este contestată numai o factură, se exclude numai factura respectivă.
(2) Corecțiile, reversările, restaurările și restituirile se efectuează potrivit metodologiei și anexei nr. 4, prin aplicarea procedurii proprii a furnizorului, fără transformarea locului beneficiar în loc-sursă și fără reținerea valorii pentru obligații viitoare.

Art. 8. — Încetarea opțiunii și schimbarea furnizorului
(1) Opțiunea încetează pentru viitor în oricare dintre următoarele situații:
a) schimbarea furnizorului pentru locul de referință, dacă prosumatorul nu a desemnat în prealabil un alt loc de referință eligibil;
b) încetarea contractului reglementat de vânzare-cumpărare aferent locului de referință, dacă, anterior încetării, nu a fost desemnat un alt loc de referință eligibil;
c) nu mai există niciun loc de producere și consum eligibil înscris în lista validată;
d) în celelalte cazuri prevăzute de lege sau de prezenta metodologie.
(2) Schimbarea furnizorului, încetarea contractului sau pierderea eligibilității pentru un loc înscris în lista validată, altul decât locul de referință, determină numai eliminarea locului respectiv din listă și nu conduce la încetarea opțiunii pentru celelalte locuri care rămân eligibile.
(3) Eliminarea unui loc potrivit alin. (2) produce efecte numai pentru operațiunile de alocare ulterioare datei la care schimbarea furnizorului, încetarea contractului sau pierderea eligibilității produce efecte și nu afectează operațiunile de alocare efectuate anterior și nici existența, valoarea, originea, regimul juridic sau scadența creanțelor prosumatorului aferente locului eliminat, indiferent dacă acestea rezultă din documente emise în regimul curent sau în regimul anterior. Valorile scadente, neachitate și nealocate se plătesc potrivit termenelor aplicabile, iar documentele care nu au ajuns la scadență își păstrează scadența originală și se plătesc la acea dată, potrivit contractului și regimului juridic aplicabil la data nașterii creanței. 
(4) La încetarea opțiunii potrivit alin. (1), furnizorul întocmește decontul final și plătește prosumatorului valorile scadente rămase nealocate.
(5) Soldurile aferente facturilor emise în temeiul regimului anterior care nu au ajuns la scadență la data încetării opțiunii își păstrează scadența originală și se plătesc la acea dată, potrivit contractului și regimului juridic aplicabil la data nașterii creanței.
(6) Încetarea opțiunii sau eliminarea unui loc din lista validată nu modifică documentele emise, scadențele și drepturile ori obligațiile născute anterior datei la care aceasta produce efecte.
Art. 9. — Menținerea celorlalte clauze
(1) Celelalte clauze ale contractului/contractelor identificate în tabelul A1 rămân neschimbate, în măsura în care sunt compatibile cu dispozițiile legale imperative și cu metodologia.
(2) Semnarea actului adițional nu poate fi utilizată pentru modificarea prețului, duratei, scadențelor sau a condițiilor de încetare ale contractelor în derulare.

Art. 10. — Intrarea în vigoare
(1) Prezentul act adițional intră în vigoare la data prevăzută la art. 5 și se încheie în două exemplare sau prin mijloace electronice care permit identificarea părților și păstrarea înscrisului.


Locul de referință contractuală declarat de prosumator: POD ……………………

Tabelul A1 — Lista locurilor de energie electrică
	Nr. crt.
	Tip loc
	POD
	Adresă
	Putere instalată (kW)
	Certificat de racordare nr./data
	Contract furnizare
	Contract vânzare-cumpărare
	Mecanism
	OD

	
	
	
	
	
	
	
	
	
	

	
	
	
	
	
	
	
	
	
	

	
	
	
	
	
	
	
	
	
	

	
	
	
	
	
	
	
	
	
	

	
	
	
	
	
	
	
	
	
	

	
	
	
	
	
	
	
	
	
	


Note: (1) Tip loc: loc de producere și consum/loc simplu de consum. 
(2) Puterea instalată, certificatul de racordare, contractul de vânzare-cumpărare și mecanismul se completează numai pentru locurile de producere și consum. 
(3) Mecanism: compensare cantitativă/regularizare financiară.

Tabelul A2 — Lista locurilor de consum de gaze naturale
	Nr. crt.
	Cod loc de consum
	Adresă
	Contract de furnizare gaze naturale

	
	
	
	

	
	
	
	

	
	
	
	

	
	
	
	



Date pentru plata directă și comunicare
Cont IBAN: .......................................................................................................................
Titular cont: ....................................................................................................................
Canal de comunicare ales: e-mail/cont client/poștă/altul ................................................
Adresă de e-mail/corespondență: ......................................................................................

	VÂNZĂTOR/PROSUMATOR
	CUMPĂRĂTOR/FURNIZOR

	Nume/reprezentant: ....................................
Semnătură: ................................................
	Nume/reprezentant: ....................................
Semnătură: ................................................

	Data: .......................................................
	Data: .......................................................



ANEXA nr. 4
la metodologie

PRINCIPII GENERALE
privind elaborarea și aplicarea procedurilor de alocare valorică multi-loc

Art. 1. — Obiectul
(1) Prezenta anexă stabilește principiile generale și cerințe minime obligatorii care stau la baza procedurilor proprii de alocare valorică multi-loc elaborate de furnizori.
(2) Prezenta anexă nu constituie o specificație tehnică de implementare și nu stabilește arhitectura sistemelor informatice, structura bazelor de date, succesiunea operațiunilor interne sau modalitatea de integrare cu sistemele de facturare și de contabilitate ale furnizorilor.
(3) Procedurile proprii ale furnizorilor detaliază modalitatea de aplicare a prezentelor principii în funcție de sistemele informatice și fluxurile operaționale utilizate.
(4) Principiile prevăzute în prezenta anexă se aplică mecanismelor de compensare cantitativă și de regularizare financiară prevăzute în prezenta metodologie, atât pentru contractele noi încheiate începând cu 1 ianuarie 2027, cât și pentru contractele aflate în derulare la data intrării în vigoare a prezentului ordin, inclusiv facturilor emise în temeiul regimului anterior, în condițiile legii și ale metodologiei.
(5) Termenii utilizați au semnificația prevăzută în metodologie. Prin procedura proprie, furnizorul nu poate redefini acești termeni și nici extinde sau restrânge situațiile în care aceștia se aplică.

Art. 2. — Principiul libertății de implementare și caracterul obligatoriu al rezultatului în procedurile proprii ale furnizorilor de energie electrică
(1) Fiecare furnizor elaborează și aplică o procedură proprie de alocare valorică multi-loc, cu respectarea legii, a metodologiei și a prezentei anexe.
(2) Furnizorii pot alege modalitatea tehnică de implementare, dar nu pot modifica eligibilitatea facturilor incluse în alocare, ordonarea locurilor sursă, ordonarea facturilor, termenele, scadențele și rezultatul valoric al algoritmului.
(3) Procedura proprie a furnizorului nu poate introduce condiții suplimentare pentru prosumator, priorități diferite, comisioane, costuri de implementare sau termene mai lungi decât cele prevăzute de reglementările aplicabile.
(4) Valorile monetare rezultate din facturi și din celelalte documente financiar-contabile se stabilesc și se rotunjesc la nivelul fiecărui document, la două zecimale, prin rotunjire matematică.

(5) Înainte de introducerea în algoritmul de alocare, valorile exprimate în lei cu două zecimale se convertesc în bani și se prelucrează exclusiv sub forma unor numere întregi. În cadrul algoritmului nu se efectuează rotunjiri intermediare. 
(6) Fiecare alocare se efectuează în bani întregi și nu poate depăși valoarea disponibilă rămasă a locului-sursă sau soldul eligibil rămas al facturii beneficiare. Valorile se reconvertesc în lei numai pentru afișarea și înscrierea lor în documente, fără efectuarea unei noi rotunjiri.
(7) La închiderea fiecărui ciclu, furnizorul verifică și asigură egalitatea dintre valoarea disponibilă inițială a fiecărui loc-sursă și suma valorilor alocate și plătite din sursa respectivă. Orice diferență trebuie identificată, justificată și corectată și nu poate fi transferată prosumatorului ori evidențiată ca sold neindividualizat.

Art. 3. — Principiile generale ale alocării
Alocarea valorică multi-loc se realizează cu respectarea următoarelor principii:
a) stingerea locală a creanțelor reciproce la fiecare loc de producere și consum se realizează înaintea oricărei alocări către alte locuri;
b) alocarea între locuri este exclusiv valorică;
c) alocarea nu este condiționată de sincronizarea ciclurilor de citire, facturare, emitere sau scadență ale locurilor înscrise în listă;
d) pot fi stinse prin alocare numai facturi emise, cu sold neachitat, nestins și necontestat, indiferent dacă au ajuns sau nu la scadență, cu aplicarea ordinii prevăzute la art. 8; 
e) convențiile de consum și estimările care nu au stat la baza emiterii unei facturi, precum și obligațiile nefacturate nu se utilizează în procesul de alocare;
f) prosumatorul transmite lista locurilor pe care dorește să le includă în mecanismul de alocare, iar calitatea de loc-sursă sau de loc beneficiar se stabilește, pentru fiecare perioadă de alocare, în funcție de valorile disponibile și de facturile eligibile aferente fiecărui loc;
g) calitatea de loc-sursă sau de loc beneficiar se determină în fiecare ciclu, pe baza documentelor existente;
h) documentele de origine și facturile beneficiare își păstrează identitatea, regimul juridic și scadențele;
i) aceeași valoare nu poate fi utilizată de două ori;
j) o factură sau un loc contestat se exclude din alocare până la soluționarea contestației;
k) valoarea primită prin alocare nu transformă locul beneficiar în loc-sursă;
l) valoarea rămasă nealocată nu poate fi păstrată pentru obligații viitoare sau facturi care urmează să fie emise și se plătește prosumatorului în condițiile legii și ale documentului de origine;
m) în procesul de alocare pot fi utilizate numai valorile aferente energiei electrice produse și livrate în rețea, evidențiate în facturi sau în celelalte documente justificative emise sau întocmite potrivit legii;
n) valorile datorate prosumatorului pot fi agregate în vederea aplicării mecanismului de alocare; 
o) agregarea se realizează cu păstrarea evidenței distincte a locului, contractului și documentului din care provine fiecare valoare, precum și a datei emiterii, scadenței și modului de utilizare a acesteia;
p) decontul de alocare are caracter informativ, evidențiază operațiunile de alocare efectuate și nu înlocuiește facturile sau celelalte documente financiar-fiscale emise potrivit legii. 

Art. 4. — Lista locurilor eligibile
(1) În lista multi-loc pot fi incluse locurile de consum și locurile de producere și consum care aparțin aceluiași prosumator și sunt aflate în portofoliul aceluiași furnizor. În cazul exercitării opțiunii pentru achitarea obligațiilor de plată aferente gazelor naturale, pot fi incluse locurile de consum de gaze naturale aflate în portofoliul furnizorului prevăzut la art. 73¹ alin. (3¹) lit. b) din Lege. 
(2) Un loc de producere și consum poate fi inclus numai dacă pentru acesta există un contract reglementat de vânzare-cumpărare, nou sau aflat în derulare.
(3) Pentru alocarea valorilor către facturile de energie electrică, locurile de consum și locurile de producere și consum incluse în lista multi-loc trebuie să fie racordate la rețeaua aceluiași operator de distribuție. Prin excepție, prosumatorii persoane fizice prevăzuți la art. 73¹ alin. (3¹) lit. a) din Lege pot include toate locurile eligibile aflate în portofoliul aceluiași furnizor, indiferent de operatorul de distribuție la rețeaua căruia sunt racordate. 
(4) Prosumatorul nu stabilește care loc va fi sursă și care loc va fi beneficiar și nu asociază locurile simple de consum unui anumit loc de producere și consum.
(5) Furnizorul verifică eligibilitatea locurilor și comunică prosumatorului lista validată, precum și locurile respinse și motivele respingerii.
(6) Furnizorul efectuează verificarea și comunică rezultatul verificării prosumatorului, în termen de cel mult 5 zile lucrătoare de la primirea documentației complete. Întârzierea imputabilă furnizorului nu amână data de la care opțiunea produce efecte și nu generează costuri sau penalități pentru prosumator.

Art. 5. — Opțiunile prosumatorului
(1) Prosumatorul optează alternativ pentru:
a) plata directă a valorilor disponibile; sau
b) alocarea valorilor disponibile pentru stingerea facturilor eligibile.
(2) Dacă prosumatorul a optat pentru alocare, orice valoare rămasă după parcurgerea tuturor facturilor eligibile se plătește direct prosumatorului.
(3) Pentru prosumatorii persoane fizice care îndeplinesc condițiile prevăzute de lege, alocarea poate avea ca destinație alternativă:
a) facturile de energie electrică; sau
b) facturile de gaze naturale.
(4) Destinațiile prevăzute la alin. (3) nu se combină în același ciclu și se aleg pentru o perioadă stabilită contractual, dar nu mai mică de 12 luni.
(5) Adăugarea sau eliminarea unui loc în cadrul aceleiași destinații nu constituie schimbarea opțiunii și produce efecte numai pentru ciclurile inițiate după validarea modificării.

Art. 6. — Determinarea locurilor-sursă și a locurilor beneficiare
(1) Furnizorul realizează stingerea locală a creanțelor reciproce la fiecare loc de producere și consum și stabilește dacă, după această operațiune, rezultă:
a) o valoare în favoarea prosumatorului, caz în care locul devine loc-sursă;
b) o obligație rămasă în sarcina prosumatorului, caz în care locul devine loc beneficiar; sau
c) nici valoare disponibilă, nici obligație rămasă, caz în care locul este echilibrat.
(2) Pentru fiecare loc de producere și consum, valoarea disponibilă cuprinde: 
a) valoarea curentă rezultată în favoarea prosumatorului după aplicarea mecanismului corespunzător la locul respectiv;
b) în cazul contractelor aflate în derulare, soldurile neachitate și necontestate ale facturilor emise în temeiul regimului anterior care au ajuns la scadența originală. 
Un loc poate dobândi calitatea de loc-sursă dacă, în temeiul uneia sau al ambelor componente prevăzute la lit. a) și b), există o valoare disponibilă în favoarea prosumatorului.
(3) Facturile prevăzute la alin. (2) nu se modifică, nu se reemit și nu își pierd identitatea sau scadența prin includerea în procesul de alocare.
(4) Toate locurile-sursă se înscriu într-o listă ordonată de la valoarea disponibilă cea mai mare la valoarea disponibilă cea mai mică.
(5) Dacă două locuri-sursă au aceeași valoare disponibilă, se procesează mai întâi locul cu identificatorul POD mai mare.
(6) Ordinea locurilor-sursă se stabilește la începutul ciclului și se păstrează până la închiderea acestuia.
(7) Dacă valoarea disponibilă aferentă unui loc-sursă provine din mai multe documente, sumele se utilizează în procesul de alocare începând cu documentul care are scadența cea mai îndepărtată. Dacă două sau mai multe documente au aceeași scadență, se utilizează mai întâi suma aferentă documentului emis cel mai recent. Ordinea prevăzută la prezentul alineat nu modifică scadența documentelor și nici obligația furnizorului de a plăti la scadență valorile rămase nealocate.
(8) După stabilirea valorii disponibile pentru fiecare loc-sursă, atât valorile curente, cât și soldurile provenite din regimul anterior se utilizează potrivit acelorași reguli de alocare. Aceste valori nu se alocă cu prioritate facturilor aferente locului-sursă la care au fost generate. 

Art. 7. — Plata directă
(1) Dacă prosumatorul a optat pentru plata directă, furnizorul însumează valorile determinate la locurile-sursă în scopul întocmirii decontului și nu mai parcurge facturile locurilor beneficiare.
(2) Plata fiecărei valori se efectuează cu respectarea scadenței documentului din care aceasta provine.
(3) Însumarea valorilor în decont nu modifică documentele de origine și scadențele acestora.
(4) Furnizorul întocmește decontul și efectuează plata valorilor datorate prosumatorului, cu respectarea scadenței fiecărui document din care acestea provin. 

Art. 8. — Stabilirea ordinii facturilor eligibile
(1) Dacă prosumatorul a optat pentru alocare, furnizorul identifică toate facturile eligibile emise pentru locurile din lista validată, corespunzătoare destinației alese.
(2) Setul facturilor eligibile poate cuprinde facturi aferente locurilor de producere și consum și locurilor simple de consum, inclusiv facturi emise pentru un loc care are, în baza unui document distinct, și calitatea de loc-sursă.
(3) Partea unei facturi stinsă anterior prin compensare locală, plată sau alocare nu mai poate participa la alocare.
(4) Modalitatea legală de determinare a facturii, pe baza citirii, autocitirii, estimării sau regularizării, nu afectează eligibilitatea ori ordinea acesteia.
(5) Facturile ajunse la scadență se selectează înaintea facturilor care nu au ajuns la scadență.
(6) Dintre facturile ajunse la scadență se selectează mai întâi factura cu scadența cea mai veche, iar dintre facturile nescadente factura cu scadența cea mai apropiată.
(7) La aceeași dată a scadenței se selectează factura cu soldul neachitat cel mai mare.
(8) Dacă egalitatea se menține, se selectează factura aferentă identificatorului POD mai mare sau, în cazul gazelor naturale, identificatorului echivalent mai mare. Identificatorii se compară după eliminarea spațiilor marginale și transformarea literelor în majuscule.
(9) Dacă egalitatea persistă, se selectează factura cu data emiterii cea mai veche, iar apoi factura a cărei serie și al cărei număr apar primele în ordine alfanumerică crescătoare. Seria se compară după eliminarea spațiilor de la început și de la sfârșit și transformarea literelor în majuscule, iar numărul facturii se compară ca valoare numerică; dacă acesta cuprinde și alte caractere, se compară în ordine alfanumerică crescătoare. 
(10) La inițierea fiecărui ciclu, furnizorul fixează setul inițial al surselor și al facturilor eligibile. Facturile emise ulterior se includ în următorul ciclu aplicabil.
(11) Furnizorul utilizează, la momentul fiecărui ciclu de alocare, soldurile și valorile disponibile actualizate, pentru a evita dubla stingere. 
(12) Factura se consideră stinsă, integral sau parțial, la data înregistrării alocării și în limita valorii alocate. Alocarea nu produce efecte retroactive și nu înlătură penalitățile calculate, potrivit contractului și reglementărilor aplicabile, pentru perioada cuprinsă între data scadenței facturii și data înregistrării alocării, cu excepția penalităților generate exclusiv de o întârziere sau de o eroare imputabilă furnizorului, cărora li se aplică prevederile art. 11 alin. (8).

Art. 9. — Desfășurarea alocării
(1) Furnizorul ia primul loc-sursă din lista stabilită potrivit art. 6 și prima factură rezultată din ordinea stabilită potrivit art. 8.
(2) Valoarea alocată unei facturi este egală cu valoarea cea mai mică dintre soldul neachitat al facturii și valoarea disponibilă rămasă a locului-sursă.
(3) După fiecare alocare efectuată de la un loc-sursă către o factură eligibilă, furnizorul actualizează valoarea disponibilă rămasă a locului-sursă și soldul rămas neachitat al facturii.
(4) Dacă locul-sursă mai are o valoare disponibilă, procesul continuă cu următoarea factură eligibilă.
(5) Dacă valoarea locului-sursă s-a epuizat, procesul continuă cu următorul loc-sursă din listă.
(6) Procesul se repetă până la epuizarea tuturor valorilor disponibile ale locurilor-sursă sau până la stingerea tuturor facturilor eligibile.
(7) Dacă toate facturile eligibile sunt stinse înaintea epuizării valorilor disponibile ale locurilor-sursă, valorile rămase se plătesc prosumatorului în condițiile legii și ale documentelor de origine.
(8) Dacă valorile disponibile ale locurilor-sursă sunt epuizate înaintea stingerii tuturor facturilor, soldurile rămase se achită de prosumator la scadențele facturilor respective.
(9) Algoritmul se aplică în mod identic, indiferent dacă lista cuprinde:
a) un singur loc de producere și consum;
b) un loc de producere și consum și unul sau mai multe locuri simple de consum;
c) mai multe locuri de producere și consum;
d) mai multe locuri de producere și consum și unul sau mai multe locuri simple de consum.

Art. 10. — Alocarea către facturile de gaze naturale
(1) În cazul opțiunii pentru gaze naturale, valorile disponibile ale locurilor-sursă se determină exclusiv la locurile de producere și consum de energie electrică.
(2) Facturile beneficiare sunt facturile de gaze naturale emise pentru locurile eligibile înscrise în lista validată.
(3) Ordinea surselor și ordinea facturilor se stabilesc potrivit acelorași principii aplicabile facturilor de energie electrică.
(4) Valoarea alocată unei facturi de gaze naturale nu poate fi transformată într-un disponibil al locului beneficiar și nu poate fi utilizată pentru o altă alocare.
(5) Valoarea rămasă după stingerea tuturor facturilor eligibile de gaze naturale se plătește prosumatorului și nu poate fi păstrată pentru facturi viitoare.

Art. 11. — Termenele și scadențele
(1) Furnizorul finalizează facturarea locurilor de producere și consum, determinarea valorilor disponibile și aplicarea algoritmului în cel mult 5 zile lucrătoare de la data-limită la care operatorii de distribuție trebuie să transmită datele de facturare validate aferente acestor locuri.
(2) Lipsa datelor pentru un loc nu suspendă procesarea celorlalte locuri. Locul pentru care datele au fost primite ulterior se procesează într-un ciclu suplimentar, în cel mult 5 zile lucrătoare de la primirea datelor complete.
(3) Până la expirarea termenului prevăzut la alin. (1), furnizorul comunică prosumatorului locurile neprocesate, datele lipsă și data estimată a ciclului suplimentar.
(4) Ajungerea la scadență a unei facturi aferente regimului anterior, soluționarea unei contestații sau înregistrarea unui document de corecție determină efectuarea unui ciclu suplimentar în cel mult 5 zile lucrătoare de la data la care furnizorul deține informațiile complete.
(5) Facturile locurilor simple de consum se emit și se transmit potrivit contractelor de furnizare în vigoare.
(6) Existența opțiunii de alocare nu suspendă transmiterea facturilor, nu modifică scadențele și nu înlătură obligația prosumatorului de a achita soldul rămas după alocare.
(7) Până la data înregistrării alocării, penalitățile se calculează, în condițiile contractului și ale reglementărilor aplicabile, asupra soldului neachitat al facturii. De la data înregistrării alocării, penalitățile se calculează numai asupra soldului rămas neachitat după scăderea valorii alocate. Dacă factura este stinsă integral prin alocare, calcularea penalităților încetează la data înregistrării acesteia.
(8) Întârzierea sau eroarea imputabilă furnizorului nu amână data de la care opțiunea prosumatorului produce efecte. Furnizorul reconstituie operațiunile omise sau efectuate eronat și corectează soldurile. Penalitățile calculate pentru perioada cuprinsă între data la care alocarea trebuia efectuată potrivit prezentei metodologii și data înregistrării efective a acesteia, în măsura în care întârzierea este imputabilă furnizorului, se stornează și se evidențiază distinct în documentele transmise prosumatorului. 
(9) Pentru plata cu întârziere a valorilor datorate prosumatorului, furnizorul datorează penalitățile prevăzute de lege și de contract.

Art. 12. — Contestații și corecții
(1) Locul sau factura contestată se exclude din procesul de alocare până la soluționarea contestației.
(2) Soluționarea contestației determină efectuarea unui ciclu suplimentar pentru valorile și facturile devenite eligibile.
(3) Dacă o corecție privește o factură beneficiară, partea din valoarea alocată care, ca urmare a corecției, depășește obligația corectată se readuce la locul-sursă din care a provenit.
(4) Valoarea readusă la locul-sursă se alocă altor facturi eligibile sau, dacă nu mai există asemenea facturi, se plătește prosumatorului.
(5) Corecția nu transformă locul beneficiar în loc-sursă și nu permite furnizorului să păstreze valoarea pentru o obligație viitoare.
(6) Dacă o plată a prosumatorului și o alocare determină stingerea aceleiași obligații de două ori, suma încasată în plus se restituie în cel mult 5 zile lucrătoare de la constatare sau de la solicitarea persoanei îndreptățite și nu se păstrează pentru facturi viitoare.
(7) Dacă, în urma unei corecții, valoarea disponibilă a unui loc-sursă devine mai mică decât valoarea deja alocată, furnizorul anulează alocările în limita diferenței, începând cu cea mai recentă. 
(8) Recuperarea unei valori deja plătite prosumatorului se efectuează numai în condițiile legii și ale contractului, pe baza documentului de corecție. Furnizorul nu poate recupera valoarea prin reținerea automată a unor sume viitoare, incerte sau nefacturate.
(9) Dacă necesitatea reversării nu este determinată de o faptă imputabilă prosumatorului, pentru suma reconstituită nu se aplică penalități până la expirarea unui termen de 5 zile lucrătoare de la data comunicării. 

Art. 13. — Informarea prosumatorului
(1) Furnizorul transmite decontul prosumatorului cel târziu în prima zi lucrătoare următoare închiderii ciclului.
(2) Decontul cuprinde cel puțin:
a) locurile-sursă și valorile utilizate;
b) facturile asupra cărora au fost efectuate alocări;
c) valoarea alocată fiecărei facturi;
d) soldul rămas de plată și scadența fiecărei facturi;
e) facturile și locurile excluse, precum și motivul excluderii;
f) valorile care urmează să fie plătite prosumatorului și scadențele acestora.
(3) Pentru facturile parțial acoperite prin alocare nu se emite o nouă factură numai pentru soldul rămas.
(4) Dacă o factură parțial acoperită a ajuns la scadență sau urmează să ajungă la scadență în cel mult 5 zile lucrătoare de la data comunicării decontului de alocare către prosumator, furnizorul evidențiază distinct suma pe care prosumatorul trebuie să o achite și data scadenței.

Art. 14. — Cerințele minime ale procedurii proprii
(1) Procedura proprie a furnizorului trebuie să permită aplicarea verificabilă a principiilor și a cerințelor minime prevăzute în prezenta anexă.
(2) Procedura proprie descrie cel puțin:
a) primirea și validarea opțiunii și a listei locurilor;
b) verificarea eligibilității locurilor și facturilor;
c) determinarea locurilor-sursă și beneficiare;
d) aplicarea ordinii surselor și facturilor;
e) efectuarea alocărilor și plăților;
f) tratarea contractelor în derulare;
g) soluționarea contestațiilor și efectuarea corecțiilor;
h) informarea prosumatorului;
i) măsurile de prevenire a dublei utilizări a aceleiași valori.
(3) Procedura proprie poate utiliza fluxurile și soluțiile tehnice existente ale furnizorului, dacă acestea asigură respectarea principiilor și obținerea rezultatului prevăzut de cerințele minime obligatorii.
(4) Neadaptarea sistemelor informatice sau lipsa procedurii proprii nu poate suspenda ori restrânge drepturile prosumatorului prevăzute de lege și de metodologie.
(5) Procedura proprie trebuie să asigure că, pentru aceleași date de intrare, aceeași opțiune și același moment de referință, sunt obținute aceleași surse, aceeași ordine a facturilor și aceleași alocări.
(6) Orice neconcordanță între valorile facturate, plătite și alocate se verifică și se corectează de furnizor și nu poate fi imputată prosumatorului fără identificarea și justificarea cauzei acesteia. 
(7) Procedura proprie și modificările acesteia se transmit ANRE spre informare și se publică pe pagina de internet a furnizorului. În funcție de obiectul lor, modificările procedurii proprii sunt supuse următoarelor reguli:
a) modificările care pot influența drepturile sau obligațiile prosumatorului, condițiile de eligibilitate, termenele, criteriile aplicate ori rezultatul alocării se supun consultării publice de către furnizor, se transmit ANRE spre informare și se aduc la cunoștința prosumatorilor înainte de data aplicării;
b) modificările exclusiv tehnice, care nu influențează elementele prevăzute la lit. a), nu se supun consultării publice și se transmit numai ANRE spre informare.


Art. 15. — Încetarea contractului și schimbarea furnizorului
(1) Încetarea contractului sau schimbarea furnizorului nu modifică documentele și scadențele creanțelor născute anterior și nu poate fi condiționată de renunțarea prosumatorului la sumele datorate.
(2) Valorile scadente pot fi incluse în ultimul ciclu de alocare dacă există o opțiune valabilă și facturi eligibile. Valoarea rămasă nealocată se plătește prosumatorului.
(3) Documentele care nu au ajuns la scadență își păstrează scadența originală, iar plata se efectuează la acea dată.

